text:
“Nú kanst tú ikki vera ung longur”, er ofta tað fyrsta, eg hoyri, tá fólk síggja mín lítla búk. Fleiri fortelja mær, at eg ongantíð aftur kann fara í býin, og at eg ongantíð kann fara at ferðast har, sum eg vil. Og hvat nú við mínum lestri víðari? Skal eg nú vera ein heimagangandi mamma, sum ikki ger annað enn at rudda, vaska og baka køkur? Skal eg altíð hava døgurðan kláran, tá børnini koma úr skúlanum?
Eg var ikki kedd, tá eg fann útav, at eg skuldi vera mamma. Eg var heilt erligt bara bangin fyri at gera býttar feilir, ein av teimum fyrstu tonkunum, eg hevði, var, “Hvat um eg ikki minnist føðingardagin hjá barninum?”. Eg hugsaði ongantíð, at nú fór eg ongantíð at kunna ballast aftur, ella nú fór eg ongantíð at kunna lesa víðari og fáa eina útbúgving. Mínir einastu tankar vóru, at hetta var knappligt, men hóast tað so kundi hetta ikki passa betri til mítt lív beint nú. Eg eri ein nýfloygd pisa, og mítt sabbat ár er júst byrjað, og hvat er galið við at brúka sabbat árið uppá eitt barn? Eg havi góða tíð, og eg havi ikki skund til at skula aftur í skúla ella aftur til arbeiðis.
“Tú ert so ung, næstan alt for ung”
Eg haldi, at um man skuldi bíða eftir, at onkur segði, nær tú skuldi verið mamma, so hevði tað ongantíð hent. Eg eri 20 ár, eg eri ikki yngsta mamman í Føroyum, og tað fari eg ongantíð at vera. Tað pínir meg, at eg ikki kann vera góðtikin sum mamma, hóast eg eri 20 ár. Omma mín var 20 ár, tá hon átti sítt fyrsta barn, og tá í tíðini var tað púra vanligt, at gerast mamma sum 20 ára gomul. Hví kann tað ikki verða góðtikið nú? Er tað nakað galið við tí, at eg ikki eri 30+ ár, tá eg fái mítt fyrsta barn? Eg dugi ikki at síggja trupulleikan við tí. Tað einasta, sum eg síggi við tí, er, at tað er gott. Eg fari at verða 35 ár, tá barnið hjá mær verður 15 ár, og tað haldi eg er fantastiskt. Og eg veit, at fleiri, ið hava ungar mammur, eru glað fyri tað. Og tá barnið hjá mær so einaferð skal verða foreldur, so fari eg at kunna vera har at møta mínum ommubarni, og hvør veit - kanska eisini mínum langommubarni? Hvussu kann tað vera eitt keðiligt ting?
“Ert tú ikki kedd?”
Nei. Eg eri ikki kedd av hesum - uppá nakran máta. Eg eri kedd av, at øll onnur skulu hava ein trupulleika við mínari gleði. Eg veit, at man ikki skal leggja í, hvat onnur siga, men fyri at vera heilt erlig, so er tað torført at lata sum einki, tá tú ofta fær keðiligar viðmerkingar. Tað eri eisini keðiligt, tá gamlar konur hyggja at mær, sum um eg var eitt skuffilsi fyri samfelagið. Eg veit, at eg eri ung, og eg veit eisini, at eg síggi 5 ár yngri út, enn eg veruliga eri. Men fyri at hugsa á ein heilt øðrvísi hátt, hvat rakar tað hini, hvussu gomul eg eri? Og hvat eg geri við mítt lív? Einki. Akkurát einki. Eg velji at halda høvdinum høgt og so at siga ‘skíta’ á tað hini siga, hóast tað til tíðir ger meg ógvuliga keddan.
“Hví ‘fjernar’ tú tað ikki?”
Hetta er nokk tann spurningurin, ið øsir meg mest av øllum. Eg veit ikki, hvar eg skal byrja, og eg veit heldur ikki, hvat eg skal siga til ein slíkan spurning. Hví torir man yvirhøvur at siga slíkt? Um tú ert ein av teimum, ið sigur slíkt við eina, ið júst hevur funnið útav at hon er við barn, so orsaka, men tak teg saman. Prøva at hugsa soleiðis: Tú ert ein ung kvinna, lívið stendur opið fyri tær, og títt sabbat ár er júst við at byrja. Við eitt finnur tú útav, at tú ert við barn, og at tað longu er í januar, at tú skal eiga hetta barnið. Tankarnir flákra, man er bangin, spentur, glaður, nervøsur og tað seinasta, ein hevur brúk fyri at hoyra, er: “Hví fjernar tú tað ikki?”. Man hevur brúk fyri, at fólk siga, at ein klárar tað og IKKI, at man átti at ‘fjerna’ tað. Abort átti ikki at verið tað fyrsta, man hoyrir, tá man fortelur, at man er við barn.
Fyrstu ferð eg hoyrdi spurningin, vildi eg næstan gráta. Eg visti, at um fólk longu nú hugsaðu, at eg átti at ‘fjerna’ tað, so fór tað ikki at vera lætt ígjøgnum teir næstu 9 mánaðirnar. Eg visti, at eg fór at missa vinfólk, og at eg nokk fór at fáa nógv snetig eygnabrá. Nú, næstan 9 mánaðir seinni, hoyri eg enn sama spurning, so óveruligt sum tað ljóðar.
“Ert tú ikki ein pisa, ið ongantíð fer at flog?”
Eg eri ein pisa. Eg havi fingið húgvuna, og eg havi eina miðnámsútbúgving, ið opnar hurðar fyri meg út í heim. Eg havi ætlanir, og eg havi dreymar um, hvat eg ætli mær at verða í framtíðini. Men eri eg ein pisa, ið ongantíð fer á flog? Nei, tað haldi eg ikki. Og eg haldi heldur ikki, at tað er í ordan, at fólk seta slíkar spurningar. Eg eri ein pisa, og bara tí eg ikki fór at lesa víðari beint eftir skúlan, so merkir tað ikki, at eg ikki eri ein pisa, ið ongantíð fer á flog. Lívið er meir enn lestur og ball. Eg eri ein pisa, ið valdi at byggja reiðrið, áðrenn hon fór á flog. Mítt reiður kann faktiskt takast við, allastaðni har eg fari.
Eg fari altíð at hava onkran, sum elskar meg, og tað í sær sjálvum er ein stór gáva. Eg fari ongantíð at vera einsamøll, og tað er heilt í ordan við mær. Eg sleppi at síggja eina heilt aðra síðu av mær sjálvari, og tað havi eg einki ímóti. At detta av í einum morgunballi ella at ballast og liggja í songini allan dagin eftir við timburmonnum, havi eg einki ímóti at missa.
Og hvør sigur, at eg ikki kann fara til India, sjálvt um eg eri ein mamma? Man kann keypa meir enn ein flogferðaseðil í senn.


c: text/html

text:
Góðar bústaðir og sambýli til øll
Tað er og eigur at vera ein mannarættur, eisini í Føroyum, at øll, uttan mun til avbjóðingar, hava rætt til ein sámuligan bústað. Somuleiðis eiga tey starvsfólk, ið eru um okkara borgarar við serligum avbjóðingum at hava góðar arbeiðsumstøður. Bygningarnir mugu vera í góðum standi og til dømis ikki leka.
Viðlíkahald av almennum bygningum – ein býur í Kina
Síðan 2009 hevur játtanin til viðlíkahald av landsins bygningum ligið um 25 milliónir um árið. Hóast hetta er ein bati í mun til árini frammanundan, har nærum ongin játtan var, so er hetta ein dropið í havinum í mun til tørvin. Tørvurin er alsamt vaksandi, men samgongan hevur vent blinda eyga til og ikki økt játtanina í mun til tørvin.
Sambýli í ringum standi
Nakrir av teimum bygningum, har nærum onki viðlíkahald hevur verið í mong ár, eru sambýli til fólk við serligum avbjóðingum. Eg veit, at nøkur teirra stríðast við sopp og aðrastaðni lekur í eyri og seyri. Snøgt sagt er støðan so vánalig á fleiri sambýlum, at frægari er at javna tey við jørðina og byggja nýtt, heldur enn at royna at pjøssa uppá tey. Henda støða er orsøkin til, at hóast nýtt verður bygt bæði í Klaksvík og Runavík, so minkar bíðilistin nærum ikki.
Tørvurin á viðlíkahaldi ovurhonds stórur
Sambært frágreiðing frá Almannaverkinum er játtanin til viðlíkahaldið av 37 bygningum í 2015 bert 3.1 millión, hóast tørvurin sambært metingum hjá Landsverki er 22 milliónir. Brúk er fyri 8 milliónum í 2015 til viðlíkahald, so stovnarnir lúka lógarásett krøv. Hinar 14 milliónirnar eru til at nøkta akutta tørvin. Tá ið játtanin bert er góðar 3 milliónir og tørvurin 22, er eyðsæð, at tað er høpisleyst at raðfesta - og harvið trupult at fáa sum mest fyri pengarnar.
Øll hava bústaðarrætt
Tað er og eigur at vera ein mannarættur, eisini í Føroyum, at øll, uttan mun til avbjóðingar, hava rætt til ein sámuligan bústað. Somuleiðis eiga tey starvsfólk, ið eru um okkara borgarar við serligum avbjóðingum at hava góðar arbeiðsumstøður.
Tí má og skal ein komandi samgonga seta út í kortið, hvussu vit fáa loyst tørvin á viðlíkahaldi av almennum bygningum, so bæði borgarar og starvsfólk fáa virðilig kor. Eisini má ein ætlan gerast fyri nýbygging. Bíðilistin er langur, og peningur má setast av til at byggja fleiri sambýlir og bústaðir til fólk við serligum tørvi - og ikki minst má byggjast har, ið tørvurin er.

robotstxt: allowed

filter: keep


text:
Nær byrjaði tú við flogbólti?
Eg byrjaði tá eg var 11 ára gomul. Tað var flokslærarin hjá mær í Kollafjarðar skúla, sum spurdi okkum genturnar í klassanum, um vit høvdu hug at venja flogbólt.
Hví valdi tú flogbóltin?
Eitt skifti frá 12 – 15,16 ára aldur, spældi eg, hondbólt, flogbólt og fótbólt. Tað bleiv ov nógv, og eg mátti tí velja. Valið stóð ímillum hondbólt og flogbólt (eitt sera torført val fyri meg tá) – Av tí at ongin kvinnuhondbóltur var í Kollafirði og vinkonurnar vóru í Kolla, valdi eg flogbóltin
Hvørjum liðum hevur tú spælt við?
KÍF og Fleyr
Hvat fyri positión dámar tær best at spæla á vøllinum?
Miðja, men tað er stuttligt at prøva okkurt annað viðhvørt
Hvør er títt flogbólts idol?
Rúni Weihe – ein fantastiskur spælari, bæði í álopi og verjuspæli. Hann var venjari hjá okkum í KÍF, tá vit vóru 15-16 ára gamlar. Vit lærdu sera nógv!
Hvat er títt besta flogóltsminni?
At vinna gull á Oyggjaleikum í Hetlandi 2005, Álandi 2009 og Bermuda 2013
Hvat er títt ringasta flogbóltminni?
FM finalalurnar á Eiði 2011 ímóti Mjølnir, tá vit spældu sum eitt hol í jørðini
Hvat eru/vóru tínir bestu eginleikar á vøllinum?
Frammi við netið, yvirblikk
Hevur tú nøkur góð ráð til onnur, sum vilja spæla flogbólt?
Vilji og ágrýtni drívur verkið. Vilji, ágrýtni OG Talent ger tað bara nemmari... Men talent nyttar onki einsamalt!
Álopspæl ella verjuspæl?
Álopspæl Men uttan gott veljuspæl er ringt at fáa gott álopspæl
Hvar sært tú teg um 10 ár?
Tá verðið eg nokso gomul men kanska mann spælir hyggeflogbólt
Hvør skal svara næstuferð?
Teresa Fjallsbak


text:
Tíðindi
2. oktober 2018
Tey 17 heimsmálini eru hesi:
1. Basa fátækradømi
2. Mat til øll
3. Góð heilsa og vælvera
4. Góðska í útbúgving
5. Javnstøða millum kynini
6. Reint vatn og reinføri
7. Burðardygg orka
8. Sømulig arbeiði og búskaparligur vøkstur
9. Vinna, nýskapan og undirstøðukervið
10. Minka um ójavna
11. Burðardyggar býir og bygdir
12. Ábyrgdarfull nýtsla og framleiðsla
13. Veðurlags-átøk
14. Lívið í havinum
15. Lívið á landi
16. Friður, rættvísi og sterkir stovnar
17. Samstarv um heimsmálini
Eisini her í Føroyum hava vit tikið heimsmálini til okkum. Málini eru sett á dagsskránna politiskt, undirvísingarportalurin Snar hevur havt temasíður um tey 17 heimsmálini, og skúlar hava havt evnisviku um evnið. Námsvísindadeildin setti í síðstu viku tey 17 heimsmálini á breddan við at skipa fyri eini evnisviku. Hesa vikuna varð øll vanlig undirvísing løgd til síðis, og hvør flokkur ella lestrarlinja valdi sær eitt av málunum at arbeiða við. Hvør dagur í evnisvikuni byrjaði við einum viðkomandi fyrilestri, og síðan varð farið í stovurnar, har hvør bólkur arbeiddi við sínum evni. Fríggjadagin vístu allir bólkar sítt endaliga avrik fram fyrrapart, og síðan varð farið í auluna á kafé, har felagssangur og ymiskt undirhald eisini var, fyri at runda hesa frálíku evnisviku av.
Ein fragd var at síggja, hvussu nógv ymiskt var komið burturúr. Kreativu evnini og nýhugsan høvdu merkt hesa vikuna, og nógv av tí, sum arbeitt varð við, kann lættliga nýtast í veruleikanum. Sera kveikjandi er at síggja úrslitið av eini slíkari evnisviku. M.a. kann nevnast, at ein bólkur hevði arbeitt við at menna eina app til burðardygga ferðavinnu, ein annar bólkur hevði gjørt ljóðføri úr endurnýtslutilfari, og fleiri bólkar høvdu gjørt stuttar filmar, m.a. til føroyskar barnasangir. Tey, sum høvdu innskúling á linju, høvdu valt at arbeiða við undirvísingartilfari, sum serliga varð málrættað dreingjum. Ásannandi at dreingir oftari fella frá, bæði í fólkaskúlanum og miðnámsskúla, er umráðandi at fáa teir at støðast í fólkaskúlanum. Tey høvdu nøkur boð uppá, hvussu vit kunnu kveikja áhugan hjá dreingjum í innskúlingini, og hvussu til ber at tillaga undirvísingina til áhugamálini hjá dreingjum, m.a. við at gera evnini áhugaverd og viðkomandi, og at hava spæl við í undirvísingini.
Myndir frá evnisvikuni síggjast á Instagram #Faroes17by30
Tekstur og mynd: Ragnhild Olsen
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Uppsøgn av limaskapi:
Góði limur, her kanst tú stutt lesa um viðurskiftini
vidvíkjandi uppsøgn av limaskapi.
Uppsiga limaskap.
Allur leypandi limaskapur hevur ein mána uppsøgn, tvs.
leypandi mánin + 30 dagar. Um tú sigur tín limaskap upp í endanum
av einum mána, skalt tú eisini gjalda fyri komandi mánan, har tú
sjálvandi
eisini kanst trena.
Tú kanst tó til eina og hvørja tíð uppsiga tín limaskap. Uppsøgnin
er fyrst galdandi tann dagin vit mótaka uppsøgnina við undirskrift
ella via email.
Soleiðis steðgar tú einum
haldi.
Tá tú steðgar einum haldi, er tað eitt
krav, at vit mótaka tína undirskrift, hetta kann gerast við at
venda tær til
reseptiónina, har tú fart eina uppsagnarkontrakt at undirskriva,
ella tú kanst senda okkum eitt bræv við tínari undirskrift og
limanummari, so góðkenna vit eisini tað. Tú kanst gott
uppsiga haldið við email og vit krevja ikki eina undirskrift
viðhefta, men bara ein email.
Reint formelt er tað týdningarmikið fyri okkum, at vit
mótaka tína undirskrift, soleiðis at ikki uppstanda trupulleikar
ella
ivi um ein limaskapur er uppsagdur ella ikki. Tískil er tað heldur
ikki møguligt at ringja og uppsiga limaskapin yvir telefon, og
starvsfólkid fer altíð at biðja teg um eina undirskrift.
Tú hevur sostatt tríggjar møguleikar fyri at steðga tínum
limaskapi: í sentrinum, yvir email ella við brævi.


text:
Fyrsta sendingin snúði seg um Phil Spector, og 5 týðandi løg hjá honum vóru spæld. Playlistin inniheldur tilsamans 17 løg frá tíðarskeiðnum 1958-1980, og er hugsaður sum eitt ískoyti til sendingina, so viðmælt verður øllum at geva henni eitt lurt eisini. Gerið so væl!
Sangir við einari * aftanfyri eru við í sendingini.
The Teddy Bears: 'To Know Him Is To Love Him' (1958)*
Fyrsta hittið, ið Spector skrivaði. Innspælt av hansara fyrsta bólki The Teddy Bears.
Ben E. King: 'Spanish Harlem' (1960)
Co-skrivaður av Phil Spector og Jerry Leiber og produseraður av Jerry Leiber og Mike Stoller.
The Crystals: 'He's a Rebel' (1962)
Sungin av gentubólkinum The Crystals, skrivaður av Gene Pitney og produseraður av Phil Spector. Eitt tað fyrsta dømið um "girl group" stílin, ið Spector menti í 60'unum. Tó var produktiônin ikki reiðiligt wall of sound enn. Tað kom árið eftir.
The Crystals: 'Da Doo Ron Ron' (1963)
Millum fyrstu wall of sound produktiónirnar hjá Phil Spector. Co-skrivaður av Spector, Jeff Barry og Ellie Greenwich.
The Ronettes: 'Be My Baby' (1963)*
Ein definitiv wall of sound produktión hjá Spector og eisini eitt av størstu hittunum frá hansara hond. Sungin av The Ronettes og co-skrivaður av Spector, Jeff Barry og Ellie Greenwich.
The Crystals: 'Then He Kissed Me' (1963)
Eisini ein megnar popp perla frá sama ári. Somu sangskrivarar og sami prodúsari.
The Ronettes: 'Baby, I Love You' (1964)
Spector hevði nøkur gylt ár í 60'unum. Somu sangskrivarar og sami prodúsari.
The Rigtheous Brothers: 'You've Lost That Lovin' Feelin'' (1964)*
Ein klassikari og sum skilst mest spælda staklag í amerikonskum fjølmiðlum nakrantíð. Spector, Barry Mann og Cynthia Weil co-skrivaðu, Phil Spector produseraði.
The Rigtheous Brothers: 'Unchained Melody' (1965)
Meira gull frá The Rigtheous Brothers. Sangurin var skrivaður í 1955 av Alex North (lag) og Hy Zaret (orð). The Rigtheous Brothers útgávan, ið Spector framleiddi, er tann kendasta.
The Ronettes: 'When I Saw You' (1966)
Ein stórfingin ballada, ið var millum síðstu løgini, ið Spector produseraði fyri The Ronettes, áðrenn hann tók ein longri steðg frá tónleikinum.
Ike & Tina Turner: 'River Deep Mountain High' (1966)
Spector metti, at hetta var hansara besta verk yvirhøvur, men hvat hittlistaplaseringum viðvíkur, gjørdist lagið eitt stórt flopp. Hetta var byrjanin til ein longri steðg frá øllum tónleikaligum virksemi.
The Beatles: 'The Long And Winding Road'
Tað tók fýra garpar úr Liverpool at fáa Spector í gongd aftur. Hann slapp, sum tann einasti útyvir George Martin, at sita í prodjúsarastólinum á Let It Be (1970).
George Harrison: 'All Things Must Pass' (1970)*
Vakra heitislagið av teirri trídupultu (!) Harrison solo plátuni All Things Must Pass. Eftir at bitlarnir vóru farnir hvør til sítt, hevði Harrison nógv uppá hjartað, og Spector stýrdi skútuni úr prodjúsarasessinum.
George Harrison: 'Let It Down' (1970)
Eitt annað frálíkt lag av All Things Must Pass er hitt stórfingna 'Let It Down'. Wall of sound fyri fullum útblástri, tó eisini friðarligt í løtum. Ikki óhugsandi, at Jason Pierce úr Spiritualized hevur heintað fitt av íblásturi higani.
John Lennon & Yoko Ono: 'Happy Xmas (war is over)' (1971)*
Lennon líkaði prodúsaraevnini hjá Spector, og teir samstarvaðu í fleiri umförum, eitt nú á hesum kenda jólaslagaranum.
Dion: 'Born To Be With You' (1975)
Dion gjørdist kendur sangari í 50'unum, um somu tíð sum Spector gjørdi vart við seg saman við The Teddy Bears. Í 1975 samstarvaðu teir um plátuna Born To Be With You, ið floppaði totalt. Tó hevur hon seinni fingið kultstatus millum tónleikarar sum áðurnevnda Jason Pierce úr Spiritualized og Bobby Gillespie úr Primal Scream. Plátan er eisini stak hugtakandi; wall of sound produktión við 70'ara ljóðgóðsku.
Bonus trivia: Dion skuldi við á vanlukkuliga flogtúrin, ið tók lívið av Buddy Holly og Ritchie Valens, men meldaði avboð, tí hann hevði ikki ráð at gjalda ferðina.
Leonard Cohen: 'Don't Go Home With Your Hard-on' (1977)
Hin annars so Zen pastorali Cohen tveitti allar hemningar fyri borð á Death of a Ladies' Man frá 1977, og Spector veitti spektakulera wall of sound produktión. Á 'Don't Go Home With Your Hard-on' syngja Bob Dylan og Allen Ginsberg kór. So verður tað neyvan betri.
The Ramones: 'Do You Remember Rock'n'Roll Radio?'(1980)
Samrenningin milllum The Ramones og Phil Spector er uppløgd. Hon hendi eisini á End of the Century frá 1980. Hin frálíki 'Do You Remember Rockn'n'Roll Radio?' er fyrsta skering og var eisini givin út sum stakpláta.
(Phil Spector: Back To Mono bokssettið er av onkrari orsøk ikki tøkt á Spotify. Tí eru 'You've Lost That Lovin' Feelin'', 'Unchained Melody' og 'River Deep Mountain High' ikki mono men "mono til stereo" versiónir).
Joe Meek Uncut (Mono 2:4)
Lee "Scratch" Perry Uncut (Mono 3:4)
Martin Hannett (Mono 4:4)


text:
Norðfra á Fólkatingi
Norðfra, í framleiður og selur føroyskar fiskavørur, verður við á Kulturnatten på Folketinget nú fríggjadagin 12 oktober.
Hetta er ein liður í at bjóða framm okkara góðu fiskavørur til danska marknaðinum.
Tað er ein sannroynd at enn vita danskir brúkarar líti um Føroyar og hvussu góður fiskurin er í veiddur verður runt um Føroyar.
Vit hava bestu umstøður nakar kann hugsa sær, bestu fiskimenn, góðar fiskileiðir, og sera góða rávøru.
Norðfra kemur at luttaka við kunning og smakkiroyndum av flaki og frikadellum, burtur úr línuveiddari hýsu.
Fyri Føroyar eru umráðandi at vísa framm okkara tilfeingi og er hetta ein liður í sølutilgongdini hjá Norðfra at verða við á hesum átakinum.
Tilber at lesa meir um hetta á www.nordfra.com
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Eg gangi út frá, at Poul Michelsen hevur eina góða frágreiðing til vanliga skattgjaldaran
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Sjálvstýri havt ársfund
Myndarøð úr Føroyingahavnini: Tíðarinnar tonn er farin avstað við tí mesta.
Terje hugleiðir um almennan og privatan kappróður.
Samband
Postboks 226
FO-600 Saltangará


text:
EURAXESS er kunningartænasta fyri ferðandi granskarar
Granskingarráðið hevur bygt upp og hýsir nú EURAXESS tænastu, sum skal gera tað lættari fyri granskarar at flyta millum lond at arbeiða í styttri ella longri tíð. EURAXESS er ein tænasta, sum kunnar og ráðgevur um øll hugsandi viðurskifti í sambandi við at fara úr Føroyum út í heim at granska ella at koma til Føroyar sum granskari.
Tænastan í Føroyum er partur av netverki við umleið 200 deplum í 40 londum.
Viðkomandi upplýsingar fyri granskarar, sum vilja koma til Føroya ella fara út í heim at granska, eru savnaðar inn og miðlaðar. Upplýsingarnar eru m.a. um skattaviðurskifti, uppihaldsloyvi og onnur praktisk viðurskifti í samband við at flyta til annað land. Her er kunning til granskaran og til familjuna, um hon kemur við. Eisini eru lýsingar av føroyska granskingarumhvørvinum gjørdar.
Tilfarið er skipað í eina hondbók og ein portal á enskum og føroyskum. Portalurin liggur á www.euraxess.fo
Ein týdningarmikil partur av portalinum er tænastan EURAXESS Jobs. Har ber til at finna leys størv, sum granskingarstovnar í Evropa lýsa við. Møguleiki er at leita eftir størvum innan eitt ávíst granskingarevni og innan landafrøðilig øki. Øll størv, sum verða fíggjað ígjøgnum Horizon 2020, skulu lýsast leys á EURAXESS Jobs. Føroyskir stovnar og virkir kunnu eisini lýsa síni størv her og røkka hvørjum króki í Evropa uttan kostnað.
Umframt hondbók og portal verður skipað fyri verkstovum og skeiðum, har starvsfólk á avvarðandi stovnum hittast og umrøða praktisk viðurskifti og forðingar.


text:
Á tingfundinum mikudagin, setur Óluva Klettskarð munnligan fyrispurning til Rigmor Dam, viðvíkjandi føroyskum máli í samskiftistøknini.
Munnligur fyrispurningur til landsstyrismannin í mentamálum, Rigmor Dam
Viðvíkjandi føroyskum máli í samskiftistøknini
- Hvussu langt er MMR komið at at kanna og leggja ætlan fyri at fara undir at fáa føroyskt mál inn í samskiftistøknina, herundir fartelefonir og teldur, og leggja fram neyðug lógaruppskot í hesum sambandi?
- Landsstýrið hevur gjørt av, at í 2018 verður málmenningin hjá okkara børnum sett í miðdepilin við endamálinum at økja um tilvitið hjá øllum, sum eru um smæstu børnini. Hvussu ætlar landsstýriskvinnan, at føroyskt mál og samskiftistøknin verða partar av hesum?
Viðmerkingar:
Undanfarna samgonga samtykti uppskot til samtyktar um føroyskt mál í samskiftistøknini, har
Løgtingið heitti á landsstýrið um at kanna og leggja ætlan fyri at fara undir at fáa føroyskt mál inn í samskiftistøknina, herundir fartelefonir og teldur, og leggja fram neyðug lógaruppskot í hesum sambandi.
Ein týðandi partur av tilmælunum í frágreiðingini “Málmørk” frá Málstevnunevndini frá 2007 snýr seg um møguleikarnar at styrkja støðu málsins á øllum økjum í samfelagnum, og málstevnunevndin mælir til, at nýtaramótini á teldum og fartelefonum verða føroyskað.
At menna og framleiða kunningartøkni er ein vinnuvegur, sum allar heimsins tjóðir kunnu vera við í. Enskt mál er ráðandi á hesum øki, og meginparturin av øllum ritbúnaði hevur sín uppruna í enskum máli. Nógv orka verður brukt at týða enskmæltan ritbúnað til onnur mál, og flest vanlig forrit eru í dag týdd til skandinavisk mál. Men her eru vit so dyggiliga eftirbátar. Hóast ppgávan kann tykjast krevjandi, so er hon alneyðug fyri okkum, skal mál okkara nørast og verða virkið á øllum økjum.
Fartelefonin er týðandi frambrot á samskiftisøkinum, og alsamt fleiri og yngri børn eru telefonbrúkarar. Teldutøknin og alnótin hava stóra ávirkan á gerandisdagin hjá børnum, og stuttleikaídnaðurin við telduspølum, filmum og margmiðlaframleiðslum vendir sær til føroyingar á útlendskum máli burturav. Og hjá børnunum og teimum ungu styrkir enskt sína støðu fram um okkara móðurnál, so hvørt sum tøknin gerst framkomnari.
Børnini og tey ungu eru tey, ið leggja lunnar undir framtíðarmál og framtíðarmálbroytingar.
Óluva Klettskarð, tingkvinna fyri Tjóðveldi


text:
Føroyar og ES gjørt avtalu um fiskiveiðirættindi fyri 2018
politikkur08-12-2017 - 16:04 - Jóanis Nielsen
Føroyar og ES skrivaðu tann 8. desember undir avtalu um sínámillum fiskiveiðirættindi fyri 2018. Avtalan er ikki nógv broytt í mun til avtaluna í fjør, men nakrar broytingar eru framdar.
Sínámillum atgongdin at fiska makrel í økinum hvør hjá øðrum verður 30.877 tons, hetta samsvarar við lutfalsligu lækkingina av heildarkvotuni av makreli í 2018. Føroyar varðveita somu atgongd at fiska svartkjaft í ES sjógvi ímeðan føroyska kvotan av svartkjafti frá ES hækkar við 1.000 tonsum. Føroysk skip hava sostatt møguleika at fiska 31.500 tons av svartkjafti í ES sjógvi. Atgongdin at fiska norðhavssild í sjóøkinum hjá hvørjum øðrum verður lækkað samsvarandi lækkingini í heildarkvotuni fyri norðhavssild, soleiðis at partarnir kunnu fiska 4.000 tons av norðhavssild hjá hvørjum øðrum.
Viðvíkjandi øðrum fiskasløgum so lækkar føroyska kvotan av hvítingsbróðri við 3.300 tonsum og verður hon 6.000 tons í 2018. Kvotan av sild í Skagerak verður 200 tons komandi ár, og føroysk skip kunnu veiða 400 tons av sild í ICES øki 4a í Norðsjónum. Samlaða sildakvotan er sostatt óbroytt. Føroyska kvotan av kongafiski í grønlendskum sjógvi, sum í ár er 50 tons, dettur burtur komandi ár.
Viðvíkjandi kvotum hjá ES í føroyskum øki verða kvoturnar av kongafiski og flatfiski og øðrum fiskasløgum lækkaðar nakað í 2018, ímeðan kvoturnar av toski, hýsu, upsa og blálongu verða óbroyttar.
Avtalað varð, at fiskiveiðieftirlitini hjá báðum pørtum framhaldandi skulu samstarva um at menna skipanir í samband við elektroniskar fráboðanir av veiðu.


text:
Alec Baldwin
Alexander Rae "Alec" Baldwin III (føddur 3. apríl 1958) er ein amerikanskur sjónleikari, sum hevur framført á filmi, á palli og í sjónvarpi.
Baldwin gjørdist fyrst kendur gjøgnum sjónvarpið, fyri hansara leiklutir í tveimum sesongum (6 og 7) av skemtirøðini (soap opera) Knots Landing. Hann spældi leiklutin sum Joshua Rush. Hann hevur síðan spælt bæði høvuðs- og stuðlandi leiklutir í filmum sum Beetlejuice (1988), The Hunt for Red October (1990), The Marrying Man (1991), The Shadow (1994), The Aviator (2004) and The Departed (2006). Hansara framførsla í 2003 filminum The Cooler gav honum eina Oscar tilnevning í bólkinum Academy Award for Best Supporting Actor.
Hann er tann elsti av Baldwin brøðrunum, sum starvast í Hollywood. Hann skrivar fyri The Huffington Post.


text:
Stutt vegleiðing til at søkja stuðul frá Granskingarráðnum
1. Kanna, hvat tú kanst søkja stuðul til.
2. Kanna, nær umsóknarfreistin er ella um umsóknir verða viðgjørdar leypandi.
3. Kanna krøv og les vegleiðing og unsóknarblað
4. Savna saman kravda tilfarið, spyr teg um neyðugt fyri hjá Granskingarráðnm
5. Fyll út umsóknarblaðið og kannað, at øll kravd fylgiskjøl eru við. Í summum førum ber til at fáa viðmerkingar til eina kladdu til umsókn, áðrenn hon verður latin endaliga inn, sí niðanfyri.
7. Undirskriva og send umsóknina við telduposti til gransking@gransking.fo
Stuðul til gransking
Um tú vilt søkja stuðul til gransking, skalt tú í minsta lagi hava kandidatútbúgving. Umsóknarfreistin eina ferð um árið, 15. februar kl. 12. Til ber at søkja stuðul til øll granskinagrøkir. Tú mást søkja saman við einum stovni ella virki. Ætlar tú at granska uttanfyri Føroyar, so verður mælt til um møguligt at gera hetta í samstarvi við ein føroyskan stovn ella virki. Mælt verður øllum umsøkjarum til at ringja ella skriva til Granskingarráðið fyri at umrøða krøv og møguleikar, í øllum fyrstu ferð tú roynir. Tú kanst lesa meira um krøv og finna vegleiðing og umsóknarblað her.
Stuðul til gransking á heilsuøkinum
Um tú vilt søkja stuðul til gransking á heilsuøkinum, so er ein serligur møguleiki á nøkrum ávísum raðfestum økjum. Í løtuni eru tey Krabbamein og Hjartasjúkur. Tú skalt í minsta lagi hava kandidatútbúgving fyri at kunna søkja. Umsóknarfreist er eina ferð um árið, væntandi verður næsta freist 1. september kl. 12. Krøvini líkjast teimum til Stuðul til gransking, men onkrir munir eru. Serliga er tað at tað bert ber til at fáa stuðul til arbeiði í Føroyum. Tú kanst lesa meira um krøv og finna vegleiðing og umsóknarblað her.
Stuðul til upplýsandi og mennandi tiltøk umframt kanningarverkætlanir á heilsuøkinum
Um tú vilt søkja stuðul til at skipa fyri einum tiltak, gera kunningartilfar, gera eina kanning ella líknandi á heilsuøkinum, so ber til at søkja stuðul til hetta, um so er, at tú søkir saman við einum felagi, sum lýkur treytirnar fyri at kunna søkja. Føroysk feløg, ið umboða fólk, sum bera brek, sjúklingafeløg, feløg innan eldraøkið og fakfeløg kunnu søkja. Stovnar, virkir og einstaklingar kunnu ikki søkja. Tað er leypandi umsóknarfreist. Tað eru ásettar nærri reglur um, hvat stuðul kann latast til og hvussu nógv ber til at fáa. Tað eru eingi beinleiðis faklig krøv til umsøkjaran, uttan so, at tá talan er um kanningarverkætlan, so skal ein fakliga skikkaður vegleiðari verða knýttur at verkætlanini. Les meira her
Stuðul til vísindaligar útgávur
Um ein grein hjá tær verður almannakunngjørd í einum vísindaligum tíðarriti við javnlíkameting, so kanst tú søkja um stuðul til útgávukostnaðin. Stuðulsupphæddin kann í mesta lagi verða kr. 8.000. Tú kanst eisini søkja stuðul til útreiðslur i sambandi við javnlíkametta bókaútgávu, t.d. av ph.d.ritgerð, ráðstevnuriti ella líknandi. Umsóknir verða viðgjørdar so hvørt tær koma inn. Les meira her
Stuðul til at skriva umsóknir til Horizon 2020
Um tú sendir eina umsókn um stuðul til Horizon 2020, so er í summum førum møguligt at fáa stuðul upp til kr. 35.000 til at endurrinda útreiðslur, sum tú hevur havt í sambandi við at gera umsóknina. Tað ber til at fáa stuðul til umsóknir, tá ið fleiri partar luttaka í umsóknini, tað vil t.d. siga umsóknir á økjunum Societal Challenges og ERC, Stuðul verður ikki latin til einstaklinga umsóknir sum SME instruments og Individual Fellowship. Umsóknir verða viðgjørdar so hvørt tær koma inn. Les meira her


text:
Eg havi valt at sagt nevndarsessin í Føroya Pedagogfelag frá mær, má samstundis viðganga at eg havi verið ov góðtrúgvin, í mun til arbeiðsgevaran (KAF og FMR), eg havi trú, at vit hava felags áhugað í at royna at loysa vandamálini, ið standast av at arbeiða innan pedagogiska virkisøkið. Havi verið í tí trúgv at arbeiðsgevarin er sinnaður at finna loysnir uppá trupulleikar og skuldi verið sinnaður at samstarva við pedagogfelagið, fyri at finna loysnir. Hjá arbeiðsgevaranum er eingin viljið, annað enn at royna at fáa kostnaðin niður, lønirnar niður. Har er eingin virðing. Har er eingin vilja at fremja fakligheitina. Hesin samstarvshugurin hevur nú av álvara givið bakslag, og hevur fastigerðarættur brúkt hendan hugin, at døma okkum til eina verri lønaravtalu enn eg kann góðtaka.
Hetta prógvar at tað er skeivt at vísa tolsemi, tað er skeift at vera “lagaligur” og geva tingum tíð at verða lýst og greina. Hetta var so lagnan hjá størvunum innan forskúlarnar - fakliga vóru øll argument kveistra til viks uttan grundgeving, og hildið var fram við ætlanunum uttan prógv fyri at hetta er betri fyri nakran.
Á sáttmálaøkinum ræður eisini ruðuleiki - nýggju forskúlarnir brúka tveir sáttmálar at áseta setanarviðurskiftini hjá námsfrøðingunum. Til arbeiðstíð og annað verður lærarasáttmálin brúktur og til lønarviðurskifti verður sáttmálin hjá pedagogfelagnum brúktur. Kunngerðin sum Mentamálaráði setti í gildið í fjør, segið greitt at uppgávan hjá báðum fakbólkunum var tann sama og ábyrgdin sostatt tann sama. Tí er tað púra burturvið at námsfrøðingar, ið nú skulu arbeiða saman við lærarum og á jøvnum føti við ikki fáa somu løn. Hetta er somikið diskriminerandi og órættvís viðferð av einum fakbólki at tað er ótrúligt at tað yvirhøvur er lógligt. Um ikki annað skuldi hetta vakt áhugan hjá javnstøðunevndini, tí hetta hevur rættuliga stóran prinsipiella týdning.
At politiskur vilji ikki er at virða hetta fakøki meira, skilji eg ikki, hetta er í grundini eitt kjarnu dømi um hvussu javnstøðan ikki er virkin í okkara landi. Námsfrøðingar og lærarar vera í dag útbúnir frá sama lærustovn og fáa báðir fakbólkarnir prógv, við heitinum “Bachelor of education”. Sjálvandi er tað eitt størri tak, um allir dagstovnar og serstovnanámsfrøðingar skuldu lyftast - men, tá ið eitt nýtt starvsøki verður byrja, er eingin orsøk at halda námsfrøðingunum á lága støðnum, samstundis sum ein annar bólkur sleppur uttan samráðing at varveita sína løn.
Nú hevur pedagogfelagið so fingið forboð fyri, at forða sínum limum, at arbeiða innan forskúlarnar - men, eg vil so staðiliga heita á allar námsfrøðingar um at halda seg burtur frá størvunum, til størvini hava eina skilagóða flokking - ella rættari til lønin í minstalagið er tann sama, sum starvsfelagarnir fáa. Um tit námsfrøðingar fara í hesi størv hava tit frásagt tykkum møguleikan at fáa skilagóða løn og gera tit uppgávuna hjá fakfelagnum nærum ógjørliga at loysa. Lættasti máti hjá øllum at fáa hetta loyst, er við at halda seg burtur frá størvunum til rættvísi ræður. Við námsfrøðiligari kvøðu.
Jógvan Philbrow, námsfrøðingur.


text:
Marita Rasmussen
stjóri
Fartlf: 309900
t-post: marita@industry.fo
Á aðalfundinum hjá Føroya Arbeiðsgevarafelag legði felagið sum vanligt síni sjónarmið fram. Eitt av teimum evnunum, sum vórðu umrødd, er tann sannroynd, at føroyski arbeiðstakarin verður skattaður av landinum, tí skattur er orsøkin til, at tað loysir seg betri at arbeiða aðrastaðni enn í Føroyum. Avleiðingin av hesum er, at serliga norskar fyritøkur vinna kappingina um arbeiðsmegina móti teimum føroysku fyritøkunum. Ikki tí tær duga betri. Ikki tí tær kunnu gjalda eina hægri løn. Men tí tær eru staðsettar í einum landi, sum hevur eina betri skattaskipan, enn vit hava valt at hava í Føroyum. Norski inntøkuskatturin er nevniliga munandi lægri enn í Føroyum, og tað er ein trupulleiki, sum politiska skipanin má taka í álvara.
Føroya Arbeiðsgevarafelag staðfestur, at lønarskatturin í Føroyum er ein tann hægsti í heiminum. Hetta hevur fleiri óhepnar avleiðingar, har ein av teimum mest óhepnu er, at løntakarar velja sær at arbeiða í londum, har lønarskatturin er lægri enn í Føroyum. Føroyskt vinnulív kappast fegið um løn, men skattin fær vinnulívið ikki gjørt nakað við.
Tískil er bráneyðugt, at farið verður undir at broyta skattaskipanina soleiðis, at arbeiðsmegin, sum býr og arbeiðir í Føroyum, verður javnsett við arbeiðsmegina, sum eisini býr í Føroyum, men sum arbeiðir og rindar skatt uttanlands.
Føroya Arbeiðsgevarafelag hevur sett ein arbeiðsbólk at koma við uppskoti um, hvussu føroyska skattaskipanin eigur at verða tillagað. Arbeiðið er komið væl áleiðis, og felagið roknar við, at eitt úrlsit verður klárt fyrsta dagin.
Tað hevur alstóran týdning, at føroyskt vinnulív og føroyska samfelagið alt er kappingarført um arbeiðsmegina, og er skattur ein sera týdningarmikil partur av hesum.
Tískil mælir Føroya Arbeiðsgevarafelag til:
- At skattaskipanin verður endurskoðað beinanvegin við tí endamáli at lækka lønarskattin. Partur av hesum má eisini vera at kanna, hvussu hetta skal fíggjast
- At tað í einum og øllum verður tryggjað, at føroyskir arbeiðsgevarar orsakað av skatti ikki standa seg verri í kappingini um arbeiðsmegina
Les meira um hetta í ársfrágreiðingini hjá Føroya Arbeiðsgevarafelag.


text:
Her er eitt valynski frá Samskifti og Handilsvinnnufelagnum. Fleiri valynski kunnu lesast her
Tørvur er á at gera dagføringar í marknaðarføringslógini, og vinnugreinafeløgini Samskifti og Handilsvinnufelagið mæla til
- at arbeitt verður við at endurskoða og dagføra grein 6, sum viðvíkur direct marketing
Handil og marknaðarføring eru merkt av altjóða samhandli og altjóðagerð. Tað er tískil umráðandi, at føroysk vinnurekandi ikki skulu taka serlig atlit til serstakar føroyskar reglur á økinum og soleiðis møta óneyðugum forðingum í mun til fyritøkur í londunum kring okkum. Vinnugreinafeløg í Vinnuhúsinum royndu í vetur at fáa endurskoðað partar av lógini, men komið varð ikki heilt á mál.
Marknaðarføring á sosialum miðlum
Serliga er tað marknaðarføring á sosialum miðlum, sum er torfør at handfara í dag . Mett verður, at ásetingarnar í lógargreinini eru ótíðarhóskandi, og at neyðugt er við eini dagføring. Í Danmark er ein nevnd við umboðum úr vinnuni, serfrøðini og embætisverkinum sett at endurskoða marknaðarføringslógina, har atlit verða tilkin til tøknuligu menningina og harvið sosialar miðlar.
Vit flyta okkum alsamt nærri einum pappírleysum samfelagi, og tískil er natúrligt at søla og marknaðarføring eisini flytur seg til elektronisku miðlarnar. Henda tilgongd stuðlar burðardygdini, og eigur vinnan ikki at liggja undir strongum reglum viðvíkjandi elektroniskum posti.
Greiðar reglur at halda seg til
Sum § 6 í løtuni er snikkað, skulu vinnurekandi, tá tey senda út tilfar elektroniskt, taka dagar í millum, hvørt talan er um kunning ella um marknaðarføring. Hvar markið millum kunnning og marknaðarføring liggur, er ikki nóg greitt, og so hvørt sum samskiftishættirnir millum vinnurekandi og kundar broytast, gerst hetta alt meiri torfør at handfara.
Tað er ein trupulleiki, at vinnan ikki hevur greiðar definitiónir at halda seg til, tá ið hon í sínum
dagliga arbeiði skal syrgja fyri at halda hesa, fyri vinnuna, sentralu áseting. Í verandi støðu er torført hjá teim vinnurekandi at vita, nær tey halda seg innan lógarinnar mark, og nær tey ikki gera tað.
Vónandi fara føroyskir myndugleikar og politikarar at taka hesa áheitan í álvara og virka fyri, at vinnan hevur greiðar tíðarhóskandi treytir at virka undir.
Vinarliga
Samskifti og Handilsvinnufelagið
Samband: Niels Arge Galán


text:
Stóra Dímun
Stóra Dímun og Lítla Dímun eru millum minstu oyggjar í Føroyum og liggja millum Suðuroy sunnanfyri og Skúvoy og Sandoy norðanfyri. Stóra Dímun, vanliga rópt Dímun, er 2,65 km² stór og 395 m høg. Hon hevur verið hildin at vera ein góð oyggj, tí hagin er sum bøur, og fuglurin, serliga lundi og ryta, er óføra nógvur. Áseyðatalið er um 400. Stóra Dímun er eitt sjálsamt stað at búsita í ár 2011. Tað at liva á einari so fjarskotnari oyggj við steyrrøttum bergið snipst í havið, við einum grønum kolli omaná, er bert fáum beskorið. Umhvørvið er ikki bert sjálsamt og serstakt men vakurt og avbjóðandi í sama andadrátti. Fuglalívið er fjølbroytt og nógv er av bjargafugli.
Almenna samferðslan til Dímun er einans við tyrluni hjá Atlantsflog. Ferðasamband er 3 ferðir um vikuna, mikudag, fríggjadag og sunnudag. Bert mikudag ber til at koma til og frá Dímun sama dag. Uttanfyri hesar tíðir kann ikki komast til og av oynni. Av tí at oyggin er illa atkomulig frá sjónum er lítið og onki sjóvegis samband. Tyrludeildin er altíð lagalig at heita á, um okkurt serligt er.
Innihaldsyvirlit
[rætta | rætta wikitekst]
Málfrøðingar siga, at navnið Dímun hevur keltiskan uppruna. Fyrra stavilsi - dí ella di - týðir tvey, tvær ella tveir, meðan seinra stavilsi - mun - er ein leivd av keltiska orðinum muinn, ið týðir nakki, ryggur ella hædd. Tvs. at Dímun týðir tveir nakkar, tveir ryggir ella tvær hæddir, og var upprunaliga samheitið fyri báðar oyggjarnar, Stóru- og Lítlu Dímum. Hetta gæliska nevnið ið er vanligt í Írlandi gongur eisini aftur í Íslandi og Hetlandi.
Søga[rætta | rætta wikitekst]
Hóast oyggin er ring at koma til, hevur fólk búð har líka frá landnámstíð. Hon er nógv umrødd í Føroyingasøgu, sum viðger tíðina í Føroyum í 10. og 11. øld. Tá búðu brøðurnir Brestir og Beinir í Skúvoy, og teir høvdu eisini búgv í Dímun. Ófriðarligar tíðir vóru og menn samdust illa. Brestir og Beinir vórðu dripnir, og tá tók Havgrímur úr Suðuroy ræði í Dímun. Sonur hansara, Øssur Havgrímsson bygdi virki í oynni, men hann var dripin av Sigmundi Brestissyni.
Í miðøld varð oyggin kongsjørð og hevur síðani verið ein bóndagarður. Fyrr var skuldi nógv fólk til garðin, og fólkatalið lá um 20-25. Garðurin hevði eisini kirkju frá gamlari tíð, men hon var tikin niður í 1922. Veggirnir standa tó uppi enn. Tað vandamiklasta arbeiðið var fuglaveiðan, og vanlukkur hava verið mangar, serliga í 19. øld og fyrst í 20. øld, tá fullu 17 menn. Teirra millum var sóknarpresturin, sum fall í Kleivini í 1874, tá ið hann var á veg av aftur oynni.
Uppskrivað er at ein (helst seinasti) gorfuglur varð fingin í Stóru Dímun 1. juli 1808.
Vinnuvegir[rætta | rætta wikitekst]
Dímun er eitt festi, sum er fulltíðarstarv hjá festaranum. Seyðahald er høvuðsgrundarlagið afturat einum ískoyti frá fuglaveiðu. Onkur parttíðarstørv eru á oynni, m.a. at passa elverkið hjá SEV og at avgreiða tyrluna. Nógv virksemi er í Dímun. Tað verður bygt eitt framleiðsluhús, ið umfram at skula hagreiða kjøt og fugl, eisini rúmar einum garvaríði. Skinnini verða seld á meginøkinum. Av tí at Stóra Dímun bert er eitt festi og tær náttúruskaptu fortreytirnar avmarka vinnumøguleikarnar, kann oyggin bert uppihalda einari familju. Men søgu- og mentanarliga sæð er tað av stórum týdningi, at oyggin framhaldandi verður búsett, og tí er tað umráðandi at skapa tær neyðugu fortreytirnar fyri hesari búseting. Í Dímun eru tey farin undir at útvega orku við hitapumpu, ið er ein luft til vatn skipan. Hetta er eitt royndartiltak, ið hevur til endamál at spara olju, ið er sera trupul og dýr at fáa til oynna.
Fólk úr Dímun[rætta | rætta wikitekst]
- Díðrikur í Kárastovu, málari.
Ávísingar úteftir[rætta | rætta wikitekst]
Keldur[rætta | rætta wikitekst]


text:
Stór almenn ráðstevna er í Norðurlandahúsinum í dag 8. mai. Høvið er 40 ára dagurin hjá Almannaverkinum. Endamálið er at birta undir kjak um vælferðarsamfelagið Føroyar í framtíðini.
Almannaverkið hevur ein týðandi leiklut í føroyska samfelagnum. Umleið 30 prosent av føroyingum hava samband við Almannaverkið um árið. 25 prosent av fíggjarlógini fer gjøgnum skipanina hjá Almannaverkinum.
Avbjóðingin hjá Almannaverkinum hevur altíð verið stór. Alt tíðir uppá, at avbjóðingin verður uppaftur størri í komandi tíðum. Tí skipar Almannaverkið fyri ráðstevnuni “Vit vilja gera mun” við fyrilestrum, kjakum og framsýningum. Fyrilestrar og kjak verða stroymað beinleiðis á av.fo.
Sansir hava gjørt hátíðarbúmerkið og hava prýtt Norðurlandahúsið. Hátíðarbúmerkið hjá Almennaverkinum er skapað úr myndum, sum arbeiðsfólk á Verkhúsinum Stíggjur í Saltangará hava gjørt.
Vit á Sansum ynskja Almannaverkinum til lukku við 40 árunum.


text:
Fyrst í sendingini tosa vit við hjúnini Annu og Símun Pætur á Torkilsheyggi, í samband við Logos-Hope-Vikuna, sum er hesa vikuna, har ljós verður varpa á trúðboðara skipið Logos Hope og tænastuna hjá OM v.m. Síðani hoyra vit Poul Færø í sendingini um Kol. Kap. 1, um trúnna, “….vit hava hoyrt um trúgv tykkara á Kristus Jesus og kærleikan tit hava til øll hini heiløgu…”
Vertur: Dánial á Dul Jacobsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Fødd: 26. oktober 1963 í Klaksvík
Foreldur: Ellinor Maria og Gunnleyður Jakobsen
Hjúnafelagi: Finn Hansen
Børn: Ellinor Mercedis Finnsdóttir Hansen, Karl Amadeus Finnsson Hansen og Mathilda Mercedis Finnsdóttir Hansen
Útbúgving: Politistur (Løgreglukvinna)
Yrki: Politistur. 1983-85 assistentur við Postverk Føroya.
Álitisstørv: Vald á ting við valið 29. oktober 2011. Formaður í Rættarnevndini, limur í Trivnaðarnevndini og varamaður í Landsstýrismálanevndini og Vinnunevndini.
Býráðslimur í Klaksvíkar kommunu: Forkvinna í Sosialu nevnd, 2. formaður í Teknisku nevnd, Mentanarnevnd og Byggi- og býarskipanarnevnd
Heimstaður: Undir Hálsi 56, FO-700 Klaksvík
Fartelefon: 28 61 12
Email: elsebethg@logting.fo


text:
Skipasmiðjur valdar til fýra nýggj ferðafólkaskip
“Havila Kystruten” hevur gjørt av, at ein sponsk
skipasmiðja og ein ein turkisk skipasmiðja skulu smíða fýra spildurnýggj
ferðafólkaskip fyri reiðaríið. Skipini eru grundað á innanhýsis knowhow.
Tað verður
turkiska skipasmiðan, Tersan Shipyard, og spanska skipasmiðjan, Hijos De J. Barreras,
sum skulu smíða tey fýra skipini, sum Havila skal brúka frá 2021. Havila skal
brúka skipini í strandasiglingini frá Bergen og upp til Kirkenes, sum liggur
nærindis russiska markið. Hetta er sama leið, sum Hurtigrutan siglir, og Hurtigrutan rekur eisini hini sjey
skipini, sum sigla hesa rutuna.
Báðar
skipasmiðjurnar, sum Havila hevur valt at smíða nýggju skipini, hava royndir
við at smíða ferjur. Turkiska skipasmiðjan hevur smíða ferjur til Noregs, og
spanska skipasmiðjan hevur smíða nakrar stórar ro/pax-ferjur til sponsku
reiðaríini, Armas og Balearia.
Nýggja felagið,
Havila Kystruten AS, er partur av stóra frálandsreiðarínum, Havila Shipping,
sum millum annað eigur skipasmiðjur- og skipasniðgevingarbólkin, Havyard.
Tað er eisini
Havyard Design & Solutions, ið skal levera sniðgevingina og stórar pakkar
við útgerð til tey fýra ferðafólkaskipini.
Skipini verða
útgjørd við ravlaðspakkum uppá 6 MWh í kombinasjón við singlefuel LNG-drivnað
maskinu.
Skipini verða 125
metrar long og hava pláss fyri 700 ferðafólkum.
Kelda: Søfart


text:
Fyrst hoyra vit Frants Jensen greiða frá bókini “Lívgað sjófólk í eina øld – Sjómansmissiónin 1918-2018”, sum hann hevur skriva. Les meira um bókina her. Síðani hoyra vit Tummas Lauritsen greiða frá um Skótahjálpina, sum er frá 22.-29. sept. Les meira her. Til seinast greiður Bergur Debes Joensen frá “Podas fyri øll” og “Podas lærusveinaskúlanum”, sum byrjar aftur nú. Les meira um Podas her.
Vertur: Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Tórshavn Marathon / FM marathon: Link til myndir (myndir: Bragdið)
Tórshavn Marathon / FM marathon: Link til myndir (myndir: Gutti)
Íslandsmeistarakapping á breyt. FÍF sum gestaluttakari: Link til myndir (Regin)
VU-Spelen 2015: Leygardagurin (Myndir: Gutti)
Oyl á Jersey 2015: 5. dagur & 6. dagur (myndir: Gutti)
OyL á Jersey 2015: 3. dagur & 4. dagur (myndir: Gutti)
Oyl á Jersey 2015: 1. dagur & 2. dagur (myndir: Gutti)
Eik Hálvmarathon / FM hálvmarathon: Link til myndir (myndir: J.Poulsen)
TF VK-8 Várkappingin og FM 10 km: Link til myndir (myndir: Jóannes N. Poulsen)
Nýggjárshálvmarathon 2015: Link til myndir (myndir: Gunnar Johannessen)


text:
Her finnur tú PETRI Tannklinikk
Hevur tú tørv á tannlækna, tannrøktara ella tannteknikara í Tórshavn, ert tú vælkomin at ringja á telefon 320 320, ella senda ein teldupost á petri@petri.fo.
Tannlæknastovan PETRI liggur í miðbýnum í Havn á Sjúrðargøtu 20, í Rabarbukvarterinum, beint við Kommunuskúlan, har Havnar Handverkarafelag fyrr helt til.
Sjúrðargøta 20
100 Tórshavn
Tel 320 320
Fax 320 321
petri@petri.foTrýst her fyri størri kortTil fjølmiðlar / PressStuðul
Petri veitir stuðul til ymisk vælgerandi endamál. Allar umsóknir fáa váttan fyri móttøku.
Les meira her.


text:
Orð og lag: Blátt Gras
Í Róm í fangahúsi situr hann.
Ein órættur, sum lagnan honum vann,
men hóast tað so hevur hann tað gott,
tí at Guð sjálvur gevur honum mátt.
Niðurlag: Hann sigur: Gleðið tykkum,
gleðið tykkum
altíð í Harranum.
Stúrið ei, men søkið Harran Guð,
takkið og ákallið hans navn.
Í fangahúsi myrkt og dapurt er.
Har situr Paulus, tí hann krossin ber.
Í leinkjum so hann ikki rýma skal,
tað pínir, men hans andi trívist væl.
Hann hevur sagt um Harran Jesus Krist,
Hann er uppstaðin – hetta veit hann vist.
Hann glaður er í hjarta og í sál,
at koma „Heim” tað er hans hægsta mál.
Hann skrivar: Kristi krossur ber øll sár,
varðveitir hugsanir og hjørtu vár.
Og Harrans friður ber upp um alt vit,
tí Jesus livir, hetta vita tit.


text:
Politisk viðmerking frá Annitu á Fríðriksmørk
Nú skilji eg, at nýggj vígslubrøv eru prentaði við áskriftini Maki1 og Maki2. Er tað so, má eg geva teimum rætt, sum finnast at hesum. Hatta er púra og aldeilis óneyðugt.
Í teimum fáu førum, tá ið talan er um, at tvey av sama kyni giftast, so kunnu serstøk vígslubrøv verða til teirra.
Latum okkum ásanna støðuna, sum hon er:
I allar flestu førum er talan um, at tvey av hvør sínum kyni giftast, og latum okkum tá siga, sum vit altíð hava sagt: “kvinna og maður”.
Í nøkrum fáum førum er talan um, at tvey av sama kyni giftast, og hvat skal verða í vegin, at tað gongur fram í vígslubrævinum, at so er.
Um tað tá skal eita Maki1 og Maki2, ella maður og maður / kvinna og kvinna, tá ið talan er um samkynd hjúnaband, – tað má man kunna finna eina loysn uppá, sum hesi eru nøgd við.
Onkur roynir at gera hetta til, at hendan samgongan er úti eftir tí kynsneutrala samfelagnum. Men tað er tað royna tvætl. Hvílir man í sínum egna samleika, so veit man, at tað ber heilt einfalt ikki til.


text:
- Tíðindi, mentan og ítróttur
Viðgera fíggjarlógina í dag og í morgin
Nú klokkan 10 fer løgtingið undir fyrstu viðgerð av fíggjarlógaruppskotinum fyri næsta ár.
Landsstýrið væntar at fáa fimm milliardir og 370 milliónir krónur í inntøku næsta ár.
Skattainntøkurnar verða mettar til tvær milliardir og 255 milliónir kr., og avgjøldini verða mett til tvær milliardir 730 milliónir kr.
Heildarveitingin úr ríkiskassanum verður 642 milliónir kr.
Næsta ár væntar landsstýrið at brúka fýra milliardir og 960 milliónir kr. til rakstur og løgur.
Útreiðslurnar
Rakstrarútreiðslurnar eru 4,6 milliardir, og 343 milliónir verða brúktar til løgur. Sostatt verður metta avlopið á fíggjarlógini 408 milliónir kr.
Harumframt verða brúktar 35 milliónir krónur til Eysturoyar- og Sandoyartunlar, 20 milliónir til Taldgildu Føroyar og hálv sjeynda millión í íløgustuðli til eftirskúla í Suðuroynni, húsarhaldsskúla í Klaksvík, og bókasøvn og ítróttarháskúla í Vági.
Samgongan hevur hesaferð gjørt semju við bæði uttanflokkatingkvinnuna, Sonju Jógvansdóttir, og Sjálvstýri um fíggjarlógina.
Fíggjarlógarviðgerðin verður í tinginum í dag og í morgin.
Sí eisini


text:
Týska meistarastevnan á stuttgeil og byrjar í Wuppertal í morgin, har millum annað Paul Biedermann fer at royna seg, forsvarandi heimsmeistari í 400 metra frísvimjing á stuttgeil. Men tað er ikki sannlíkt at hann fer til Doha, heldur ikki um hann klárar kravtíð, nú hann sambært landsliðsvenjaranum hevur vant 200 kilometrar minni enn hann gjarna hevði viljað. Frank Embacher, venjari hjá Biedermann, sigur at tað fer at krevja eina knalltíð um Paul skal umhugsa Doha, lesið her á swimsportnews.de
Tag: Paul Biedermann
Mellouli svimur 200 frí finalu kl 15.33
Mellouli hevði 2. bestu tíð í 200 frí í morgun og skal svimja í finaluni kl 15.33 mótir Ryan Lochte (USA), Nikita Lobintsev (RUS), Paul Biedermann (GER), Shaune Fraser (CAY), Pawel Korzeniowski (POL), Danila Izotov (RUS) og Tommaso D’Orsogna (AUS). Á svimjing.com/live ber til at fylgja við finalunum via Omegatiming.
Biedermann fekk bara silvur í 400 frí
Týski Paul Biedermann hevði sett nøsina ímóti at fáa tvey gull í Budapest í 200 og 400 frí, har hann eigur heimsmetini. Men í dag tapti hann við 13/100 sek í 400 frí til unga fransmannin Yannick Agnel, ið longu er skýrdur til at vera ein komandi stjørna. Vinnaratíðin var 3.46.17. Heimsmetið er 3.40.07.
Tað er Paul Biedermann til høgru
Her er eitt prátt á Youtube við Biedermann áðrenn missiónin hjá honum miseydnaðist.
Biedermann skal nú á slankikur
Týski Paul Biedermann sigur við miðlar har suðuri, at hann noyðist at tapa seg eini 5-6 kilo, nú hann ikki longur kann svimja í superdrakt. Hann er avgjørt ikki av feitastu monnum, men tað samsvarar væl við tað vit annars hava sæð millum heimsstjørnurnar, at til dømis Stefan Nystrand í fjør royndi at gerast so vøddatungur sum gjørligt, og at onnur hava verið ógvuliga góð í hylinum, hóast tey týðiligvís ikki vóru serliga ‘trimmaði’. Heilt einfalt tí at draktirnar loyvdu meira vekt og fiti, uttan at tað gekk út yvir flótievni ella ‘streamline’. Biedermann vónar at tað ikki fer at ganga for nógv út yvir styrkina, at hann nú skal tapa seg so nógv, og er annars bara spenntur uppá at síggja, hvussu nær hann kann koma at sínum bestu tíðum aftur, nú uttan drakt. Og væntar so annars ikki at síggja nýggj heimsmet fyrr enn um nøkur ár. Les t.d. sueddeutsche.de
(Biedermann millum føroyingar í Istanbul)
Steffen og Biedermann eru ársins svimjarar í Evropa
Týskarar vóru stóru vinnarnir, nú umboð úr øllum evropeiskum svimjisambondum og hjá fjølmiðlum skuldu velja evropeisku “Athletes of the Year”. Britta Steffen vann heiðurin sum besti kvinnuligi svimjari, vegna sínar HM sigrar í 50 og 100 frí, sum eisini vóru heimsmet. Paul Biedermann vann hjá monnum, vegna síni HM gull í 200 og 400 frí, ið eisini vóru heimsmet. Og týskarar vunnu eisini heiðurin hjá havsvimjarum, við Angelu Maurer sum vann HM á 25 km, og Thomas Lurz sum vann 5 og 10 km. Les SwimNews.com og www.len.eu
Nýtt evropeiskt met til Biedermann í 400 frí
Evropeiska metið hjá russiska Yury Prilukov var 3.37.35, men nú svam týski Paul Biedermann so teinin í tíðini 3:34.98, á evsta degi av týsku meistarastevnuni í stuttum hyli. Nýggja evropeiska metið er bara 4 tíggjundapartar frá heimsmetinum hjá Grant Hackett, so sigast má at Evropa nú av álvara blandar seg uppí eisini á hesum teini. Les SwimInfo.
Biedermann sett nýtt evropeiskt met í 800 frí
Hetti hendi á týsku meistarastevnuni í stuttum hyli, sum er í Essen í hesum døgum. Nýggja metið er 7:35.23, har týski Jorg Hoffmann átti metið á 7:36.24, frá World Cup stevnuni í Malmö í 1997. Biedermann skal eisini svimja 100, 200 og 400 frí á stevnuni í Essen, sum vit kunnu lesa her á heimasíðuni hjá týska svimjisambandinum.
(Paul Biedermann á World Cup stevnuni í Stockholm herfyri)
Biedermann tikið metið hjá Thorpe
Týski Paul Biedermann gjørdist fyrsta menniskja nakrantíð undir 1:41 á 200 metra frí teininum, tá ið hann nú svam 1:40.83 á World Cup stevnuni í Berlin. Gamla metið átti sjálvur Ian Thorpe, á 1:41.10, sum hann svam á World Cup í Berlin í 2000. Tunesiski Mellouli gjørdist nr 2 við tíðini 1:42.88, og suðurafrikanski Darian Townsend nr 3 við tíðini 1:43.19.
(Mynd frá 400 frí í Stockholm. Jón, Pál og Bartal halda at Biedermann líkist mær; men loynidómurin er at eg ERI Biedermann 🙂


text:
Ævintýrini eru úr søvnum hjá Grimm, H.C.Andersen og Asbjørnsen og Moe.
Fleiri hava áður verið á prenti, men eitt nú ævintýrið um Pannukøkuna hevur ikki verið at funnið í føroyskum ævintýrsøvnum áður.
Ævintýrið um mannin, ið skuldi halda hús hevur verið í myndabókaútgávu fyrr, men ævintýrið í hesum savninum er nú at lesa í fullum líki.
Men við ævintýrum er tað soleiðis vorðið, at tú kanst lesa tey aftur og aftur. So Reyðhúgva, mishátti dunnuungin, Tornarósa, býartónleikararnir í Bremen, bukkarnir Brúsi og øll hini kunnu lesast fyri børnum fleiri ferðir og eru líka so stuttlig hvørja ferð.
Svend Otto S hevur myndprýtt Stóru ævintýrbókina. Hon er 216 bls. og innbundin. Tað eru tey fimm Hervør Jákupsson, Pauli Hansen, Niels Jákup Thomsen, Marius Johannesen og Amy Tausen, ið hava týtt.
Aftur


text:
Ingi Samuelsen
06.12.2017 - 06:57
Mentan > Tónleikur > Rútmiskur tónleikur
Kendasta rokkstjørna í Fraklandi, Johnny Hallyday, hevur tapt stríðið móti krabbasjúkuni. Hann royði í nátt, 74 ára gamal, upplýsir kona hansara, Laeticia, sambært tíðindastovunum.
- Johnny Hallyday er farin frá okkum. Eg skrivi hesi orð uttan at trúgva teimum. Men tað er satt. Maður mín er ikki longur okkara millum, sigur 42 ára gamla Laeticia Hallyday í eini fráboðan í nátt. Í mars í ár boðaði Hallyday frá, at hann hevði fingið staðfest krabbamein.
Johnny Hallyday gjørdist ongantíð eitt stórmenni í heimshøpi, men í heimlandi sínum var hann nærum eitt halgimenni, eitt ikon. Hann var so væl dámdur, at ein konsert í Brússell í mars 2016 – fýra dagar eftir eitt ógvusligt yvirgangsálop har – varð send beinleiðis í ikki minni enn 300 franskum biografum.
Í Fraklandi og fransktalandi londum seldi Johnny Hallyday yvir 100 milliónir plátur og yvir 15 milliónir hava upplivað eina konsert við manninum, sum varð føddur í 1943 og fekk navnið Jean-Philippe Smet.
Hann royndi seg innan ymsar greinir av rokktónleiki – poppi, garasjurokki, psykedelisku bylgjuni, tungmálm, reaggae, disko og bluesrokk, ið var útgangsstøðið.
Hallyday varð í 1997 heiðraður sum heiðurslegionerur, skrivar AFP.


text:
Umsóknarfreistin hjá starvslesandi broytt til 1. apríl
Nú stundar aftur til, at sendistovurnar taka inn starvslesandi og í ár er avgjørt at broyta umsóknarfreistina fyri fyrru hálvu til 1. apríl soleiðis, at starvslesandi hava longri fyrireikingartíð í samband við flyting.
Starvslesandi til Reykjavíkar, Brússel og London
Hesaferð eru tað sendistovurnar í Reykjavík, Brússel og London, ið taka ímóti starvslesandi. At vera starvslesandi á sendistovu er ein góð lívsroynd, og fyri sendistovuna eru starvslesandi ein virðismikil arbeiðsmegi.
Sóley Heradóttir er fyrrverandi starvslesandi á Sendistovu Føroya í Reykjavík, hon hevur hugleitt um hennara tíð sum starvslesandi:
Góður førningur í framtíðini
”Eg fari altíð at minnast við gleði aftur á tíðina, eg var í starvsvenjing í uttanríkistænastuni í Reykjavík. Í hjartanum á býnum virkar sendistovan sum eitt bindilið millum grannalondini Føroyar og Ísland. Londini, sum á mongum økjum líkjast, men sum tó eru so ymisk. Gjøgnum arbeiðið á sendistovuni havi eg fingið gott innlit í íslendsk viðurskifti, alt frá fólki og mentan til politikk og stjórnarskipan, og havandi í huga vaksandi samstarvið millum londini, fer hetta óivað at roynast mær góður førningur í framtíðini. Viðurskiftini í Føroyum og Íslandi eru eisini so lík og hava tískil verið sera áhugaverd at samanbera. Sum heild hevur starvsvenjingin givið mær hollar royndir og innlit í bæði føroyska og íslendska samfelagið umframt , at eg nú veit hvussu ein sendistova virkar og arbeiðir. Starvsvenjingin hevur ment meg á ein øðrvísi hátt enn bert lesturin hevði gjørt. Eg eri til reiðar at møta teimum avbjóðingum, ið arbeiðsmarknaðurin hevur at bjóða”.
Sóley Heradóttir Hammer, fyrrverandi starvslesandi á Sendistovu Føroya í Reykjavík. Meira um starvslesandi í uttanríkistænastuni www.mfa.fo/Default.aspx;
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Í sambandi við at vøllurin í fjør summar varð lagdur á fótbóltsvøllin við Djúpumýru, hava almennu fótbóltsmyndugleikarnir – FSF, UEFA og FIFA – fyriskipað eina kanning og góðkenning av vøllinum, har staðfest er, at vøllurin lýkur settar treytir fyri hesi altjóða góðkenning.
Tað er leverandørurin av vøllinum, Polytan, sum við eitt hátíðarhald á vølllinum fríggjadagin fer at handa kommununi FIFA II Star-góðkenningarskjalið.
Tiltakið er kl. 15:00, og verða umboð fyri FSF, Klaksvíkar býráð, KÍ, Polytan og onnur til staðar.


text:
Stovnan av kundasambandi
Danska Økonomi- og Erhvervsministeriet hevur sett í gildi kunngerð um tiltøk at fyribyrgja hvítvaski og fígging av yvirgangsvirksemi. Hendan kunngerð er eisini galdandi í Føroyum.
Tá ið tú gerst kundi í Suðuroyar Sparikassa verður tú tí biðin um at útfylla eitt oyðublað (sí pkt. 1 í vanligu viðskiftatreytunum), og lata okkum avrit av samleikaprógvi.
Meiri kunning um mannagongdina í samband við kunngerðina um hvítvasking fæst her. Henda mannagongd er eins fyri allar fíggjarstovnarnar í Føroyum.


text:
Føroyska íkastið á altjóða gastronomiska pallinum er ræsti smakkurin. Hesin eyðkendi smakkur er hornasteinurin í føroyska køkinum. Eitt úrslit av samansettum fyribrigdum í føroysku náttúruni og av kynstrum hjá nógvum ættarliðum. Tað ræsta er forna søgan um at lívbjarga sær í Føroyum í øldir, men eisini nýggja ímyndin hjá ungu føroysku kokkunum á matstovunum, at skapa føroyskt aðalrot sum ein nútímans raffineraðan smakk.
Hvat hóskar seg at drekka aftur við røstum?
Fyri at svara hesum spurningi, mugu vit fyrst spyrja, hvussu ræst smakkar?
Ber yvirhøvur til at lýsa so samansettan smakk sum tað ræsta í orðum?
Vit kunnu royna at brúka vísindina at seta orð á ta sensoriska uppliving vit fáa í góman av tí ræsta. Í stuttum kunnu vit á akademiskum máli siga, at tað ræsta ber brá av umami.
Vit kenna teir fýra grundsmakkirnar súrt, søtt, salt og beiskt. Tann fimti og meira ókendi grundsmakkurin nevnist umami. Einans 20 ár eru liðin síðan umami varð viðurkent sum ein grundsmakkur. Heitið umami er japanskt og merkir smakkgott. Evnafrøðiliga er tað aminosýran glutaminsýra, ið eyðmerkir serliga umami smakkin. Í gómanum finnast serligir umami reseptorar, ið staðfesta smakk, tá ið glutaminsýru jónin glutamat er í nánd. Umami smakkur kemur millum annað fram í kjøti, fiski ella grønmeti, tá ið protein verður fermenterað. Um tað er í parmesan osti, Worchester sós, japanskari miso, turrum fiski ella røstum kjøti, so er tað sami grundsmakkur av umami.
Tá ið vit skulu seta saman mat og drekka, eiga vit at leggja dent á bæði høvuðsrávøruna og tilhoyrið/sósina. Viðhvørt er tað sterkt smakkandi tilhoyrið/sósin, sum avgerð, hvat hóskar seg at drekka afturvið og í øðrum høpi er tað høvuðsrávøran sjálv.
Ræstur fiskur og garnatálg
Ikki kann tað koma óvart á, at her hóskar øl og snaps væl afturvið. Ljóst øl við miðal beiskleika og løttum humli- og maltsmakki hóskar væl til sum samanspæl ella undirspæl. Men garnatálgin krevur eitt reinsandi mótspæl. Her hóskar ein sterkur og ísakaldur norðurlendskur snapsur til, ið ikki er parfumeraður ov nógv, men sum megnar at reinsa góman fyri snik.
Ræst kjøt og súpan
Ein hálvmyrk og sterk bjór við meira fyllu og humlu- og maltsmakki hóskar væl til sum samanspæl til kraftmikla ræsta smakkin. Tað kann vera ein kraftmikil gulløl ella tað meira aromatiska klassik slagið. Steikir tú ræst kjøt í ovninum og dámar væl vín, so kanst tú royna kraftmikið suðurafrikanskt reyðvín úr drúvuni Pinotage afturvið sum frukt mótspæl.
Turrur fiskur (og spik)
Her hóskar aftur ein ljós øl við miðal beiskleika og løttum humli- og maltsmakki væl til sum samanspæl. Tey sum velja at eta spik afturvið kunna við fyrimuni njóta ein sterkan og svalligan norðurlendskan snaps, ið ikki er parfumeraður ov nógv.
Turt kjøt
Ein ljós øl við miðal beiskleika og løttum humli- og maltsmakki hóskar væl til sum samanspæl. Hevur onkur hug at royna okkurt nýtt, so hóskar kalt, turt (ikki-søtt) Amontillado sjerri væl afturvið sum samanspæl. Sjerri fær umami-smakkin meira fram í turra kjøtinum.
Hvat merkir tað at 'hóska afturvið' kunna vit rímiliga spyrja?
Nógvar drykkivørur kunnu smakka frálíkt í sjálvum sær, men tað er í leikinum afturvið mati – í samanspælinum ella í mótspælinum – at alt rennur saman í hægri eind, – harmoni.
Í stuttum so spæla lættir drykkir saman við løttum mati og kraftmiklir drykkir spæla saman við kraftmiklum mati.
Ein lættur/ kraftmikil drykkur samsvarar bæði við alkoholstyrki, luktstyrki, smakkstyrki og gómakenslu til matin.
Ein kryddaður drykkur spælir somuleiðis saman við kryddaðum mati.
Drykkir við beiskleika (humla, urtir, garvasýra) spæla væl upp ímóti feitum mati.
Drykkir við søtleika spæla væl upp ímóti søltum, feitum og sterkum (umami ríkum) mati.


text:
SamHøll er skipanin við e-posti og ráðstevnum hjá føroyska skúlaverkinum. Skipanin er bygd á forritið FirstClass. Allir næmingar og lærarar hava atgongd til hesa skipan. Næmingar verða skrásettir í skipanini, tá ið teir koma í skúla fyrstu ferð. Skipanin fevnir eisini miðnám og hægri lestur.
Í SamHøll eru eisini aðrir møguleikar, so sum kjatt, skjalagoymsla, kalendari, heimasíða og ljóð.
Meðan teldupostur í høvuðsheitum er samskifti frá einum til annan, so veitir stevnuskipanin møguleika fyri samskifti millum fleiri. Ein stevna er at líkna við ein kjakfund, har fleiri hava atgongd. Til ber at senda inn skriv, har onnur hava høvi at gera viðmerkingar ella bara fylgja við í tí, sum fer fram á stevnuni. Stevnurnar kunnu vera meira ella minni opnar, og talið av teimum, sum kunnu luttaka, kann vera ymiskt. Í SamHøll eru nakrar fastar stevnur, men til ber at biðja um aðrar stevnur til ávís endamál.


text:
Fyri at gerast limur í Magistarafelagnum krevst at eitt innlimanarskjal verður útfylt og sent felagnum saman við avriti av forsíðu av førleikagevandi prógvi.
Um tit ikki hava møguleika fyri sjálvi at taka innlimanarskjalið niður av alnótini, ber til at senda ein teldupost til kassameistara felagsins við umbøn um limaskap. Tit fáa so sent eitt innlimanarskjal sum tit skulu útfylla og senda til felagið saman við avriti av forsíðu av førleikagevandi prógvi.
Teldupostur kassameistarans er: wilsim@yahoo.com
Innlimanarskjalið skal sendast til: Magistarafelag Føroya, Tvørgøta 3, FO-100 Tórshavn.
Gevið gætur: Limaskapurin tekur ikki við, fyrr enn limagjaldið er rindað.
Limagjaldið er kr. 300,- um mánaðin (og ikki 200, sum stendur í skjalinum)


text:
Unifeeder á veg til at verða selt
Nordic Capital ætlar annaðhvørt at selja ella skráseta danska feeder- og shortsea- operatørin Unifeeder á keypskálanum.
Beint undan nýggjárinum gjørdi eigarin av Unifeeder, Nordic Capital, avtalu við teir báðar íløgubankarnar, Jefferies og Citi, um at royna at selja felagið. Í øðrum lagi kann tilgongdin enda við eini skráseting á keypskálanum. Tað skrivar Berlingske Business.
Í 2013 keypti Nordic Capital Unifeeder frá bretska kapitalgrunninum Montagu fyri umleið fýra mia. krónur.
So seint sum í november í fjør tók fyrrverandi stjórin í A.P. Møller - Mærsk, Nils Smedegaard Andersen, við sum nýggjur nevndarformaður í Unifeeder. Hann vil ongar viðmerkingar gera um tilgongdina, skrivar Berlingske, sum heldur ikki kundi fáa eina viðmerking frá Nordic Capital.
Netverkið hjá Unifeeder fevnir í dag um 96 havnir í Norður- og Vesturevropa, Miðjarðarhavinum umframt í Svartahavinum.
Kelda: soefart.dk


text:
Fyrimynd:Imdb tittul
Imdb tittul á Internet Movie Database (Enskt)
Frágreiðing
Fyrimynd til eksternar leinkjur til ta ensku Internet Movie Database við filmtittul-profilum.
Nýtsla:
{{Imdb tittul|1234}} verður til "Imdb tittul á Internet Movie Database (Enskt)" (við sama heiti sum greinin).
{{Imdb tittul|1234|Navn}} verður til "Tittul á Internet Movie Database (Enskt)" (við einum givnum heiti í staðin fyri t.d. einum sjálvvirkandi "tittul (1956 filmur)")
{{imdb tittul|1234}} (kann eisini nýtast á sama hátt)
Sí eisini
- {{Imdb navn}}
- {{Imdb tittul}}
- {{Imdb leiklutur}}


text:
Nýggjur leikur á Tjóðpallinum
mentan29-12-2017 - 14:36 - Jóanis Nielsen
Fyrsti leikur, ið verður sýndur á Tjóðpalli Føroya í 2018, verður dansisýningin "Above and Beyond", ið er gestaleikur við føroyska dansaranum Búa Rouch og ísraelska koreografinum Daphna Horenczyk.
Í stykkinum verða talgild ovurstimbran og møði í 21.øld viðgjørd. Áskoðarin traðkar inn í eitt ein heim við estetiskum íblástri úr surrealismu, 60ara science fiction og hipstaramentan, har tveir gátuførir leiklutir útføra royndarvirksemi, ið trýstir kognitivu og kropsligu førleikarnar til tað ytsta.
Við modernaðum dansi, performance list og einari heimagjørdari elektroniskari maskinu, uppstendur eitt pall-landslag og ein hendingargongd, ið umskapar kropparnar hjá dansarunum, og markið millum tað menniskjasliga, mekaniska og talgilda.


text:
Skerpikjøt
Skerpikjøt er føroyskur matur. Tað er tjógv ella bógvur av seyði, sum verður hongt í ein hjall at turka í fleiri mánaðir. Kjøtið verður fyrst visnað, síðan ræst, og at enda turt. Smakkurin er tengdur at ymiskum faktorum so sum veðurlagi og hvussu góður hjallurin er. Ein trupulleiki, ið ansast má eftir, meðan kjøt hongur í hjalli og turkar, eru skinflugurnar. Tær mugu ikki sleppa nær kjøtinum at víggja, tí so kemur maðkur í, og kjøtið verður tá ikki etandi. Tað skal helst vera kalt í veðrinum um heystið, tá slaktið er fyri, tí tá eru ongar flugur. Er tað lýtt í veðrinum, eru flugur, og so má ansast væl eftir at halda teimum frá kjøtinum. Í Føroyum er ikki vanligt at eta visnað kjøt, man bíðar antin til kjøtið er blivið ræst ella til tað er turt. Ræst kjøt verður kókað ella stokt. Turt kjøt verður etið, sum tað er, tað verður ikki kókað ella stokt. Tá talan er um fisk, tvøst og um ávís sløg av fugli, so verða hesi havd til matna í øllum trimum støðum: visnað, ræst ella turt.[1] Tað er tað turra seyðakjøtið, sum verður nevnt skerpikjøt. Tað verður eisini nevnt turt kjøt. Skerpikjøt verður etið á ymiskan hátt, tað kann verða etið sum viðskeri upp á rugbreyð, drýl ella franskbreyð, tað kann etast afturvið kókaðum eplum, tað er tó ikki so vanligt. Skerpikjøt er eisini ofta at finna í sjálvtøkuborðum, sum eru vanlig at brúka nú á døgum til vælkomst, móttøkur, konfirmatiónir, barnadópar, brúdleyp, føðingardagar og aðrar merkisdagar.


text:
News.fo og Norðoyar Portalurin var í Páls Høll og hugdi eftir Føroyameistaraheitinum á langgeil í Vági.
Tað gekk gott fyri okkara lið Ægir, okkara dreingir setti tvey Føroyskt junior met, tað var í 4×200 frí og 4×100 frí og kundi eisini fingið eitt juniormet afturat í liðsvimjingini 4×100 blandað, men av ein ella aðari orsøk, blivu teir kolldømdir, sagt varð, at tað ein tjóðstartur.
Signhild Joensen gjørdist ársins svimjara hjá kvinnum og svimjaran við hægsta FINA stigunum, 769 stig, í hølunum á henni kom Óli Mortensen við 742 stig.
Vit høvdu 14 svimjara við og 13 av teimum forbetraði sínar tíðir. Havnar Svimjifelag gjørdist nummar eitt, HS hevði 25 svimjarar við og hevði keypt tveir svimjara upp frá Svømmeklubben Hovedstaden í Danmark, Óli Mortensen og Alva Hjelm (fyrrverandi Ægir svimjari) HS setti trý føroyskt met í liðsvimjingunum, væl hjálpir at Alva Hjelm.
Samanumtikið eitt sera gott FM 2018 fyri Ægir og prikkurin yvir i-num, Martin Sivertsen megnaði kravtíðina til NMU.
Takk fyri eitt gott FM 2018 øll somul.
Her nógvar myndir frá FM, klikk á myndina ella klikk her:
SáH


text:
Sálomonstemplið
Sálomonstemplið (hebraiskt: בית המקדש) (umleið 957 f. Kr.) var sambært Bíbliuni hitt fyrsta templið hjá Ísraels fólki í Jerúsalem. Tað var ein miðdepil fyri gudsdyrkan og offurtænastu jødanna og uttan iva eisini eitt av heimsins undrum. Fyri ein persón, sum játtar seg til hina kristnu trúnna, hevur templið eisini ein sera týdningarmiklan leiklut. Frá Tjaldtemplinum hjá ísraels fólki á teirra oyðimarkarferð, til Jerúsalem - hitt lovaða landið, og víðari til kristindómin sum heild, hevur templið ein sentralan leiklut fyri trúarsamleikan hjá bæði jødum og kristnum.
Innihaldsyvirlit
Harrans hús[rætta | rætta wikitekst]
Sambært bíbilsku keldunum er arkitekturin til templið sjálvur Gud. Templið verður eisini kallað Harrans hús í 2 Krýn. 3,1 nevniliga av teirri orsøk, at hann í grundini sjálvur hevur sagt, hvussu tað skal byggjast. Hetta sær man, tá ið man lesur um fyrimyndina til Sálomonstemplið, nevniliga Tjaldtemplið hjá jødunum (uml. 1437 f. kr.). Hesa fyrimyndina kann man lesa um í 2. Mós. 26. Har lesur man nevniliga um, hvussu Gud nágreiniliga gevur Móses boð um, hvussu hann skal gera Tjaldtemplið. Henda fyrimyndin kann sporðast heili 480 ár aftur í tíðina undan bygnaðin av templinum í Jerúsalem.
Søgan hjá Sálomonstemplinum[rætta | rætta wikitekst]
Eitt av hinum fyrsta, sum Dávid kongur í Ísrael gjørdi, var at hertaka Jerúsalem og gera tað til høvðusstaðin í sínum kongadømi (uml. 1004 f. Kr.). Hann valdi Jerúsalem, tí at tað var har, ið Ábraham skuldi offra Ísak, og tí skuldi templið eisini verða bygt har. Í dag stendur halgidómurin hjá muslimunum (Dome of the Rock) á staðinum, sum Sálomonstemplið einaferð stó.
Templið var eitt stað til offurtænastu. Har skuldu prestarnir offra syndaoffur fyri fólkið. Í grundini var tað eitt stað, har sjálvur Gud skuldi búgva. Hetta er eisini orsøkin til at Dávid flutti sáttmálaørkina til Jerúsalem. Viðvíkjandi sáttmálaørkini hevði Gud sagt við Móses: ”Har skal eg koma á fund við teg” (2. Mós. 25,22). Ørkin var altso ímyndin av Guds nærveru fyri alt Ísraels fólk. Og tá ið Dávid kongur flytur ørkina til Jerúsalem, merkir hetta eisini at hann ynskir, at Jerúsalem skal verða Guds bústaður.
Dávid kongur ætlaði sær sjálvur at fara undir at byggja templið í Jerúsalem, men hetta var ikki ætlanin hjá Gudi tó. Sambært Bíbliuni vildi Gud, at sonurin hjá Dávid skuldi byggja templið. Í 1. Krýn. 28,2-6 sigur Dávid: ”Hoyrið meg, brøður mínir og fólk mítt! Eg hevði í hyggju at byggja hvíldarstað fyri sáttmálaørk Harrans og fyri fótskør Guðs várs og búðist at byggja. Men Guð segði við meg: Tú skalt ikki reisa navni mínum hús, tí at tú ert bardagamaður og hevur úthelt blóð. Men Harrin, Ísraels Guð, útvaldi kortini meg av allari faðirætt míni til ævinliga at vera kongur yvir Ísrael; tí at Júda útvaldi hann til at vera tjóðhøvdinga og av Júda faðirætt mína, men av øllum sonum faðirs míns vildi hann, at eg skuldi verða kongur yvir øllum Ísrael. Og av øllum sonum mínum – tí at Harrin hevur givið mær nógvar synir – útvaldi hann Sálomon, son mín, til at sita í kongsstóli Harrans og valda Ísrael. Og hann segði við meg: Sonur tín Sálomon er tann, sum byggja skal hús mítt...”.
Dávid ætlaði sær altso at byggja templið, men fekk ikki lov til tað kortini. Hetta er eisini orsøkin til, at Dávid síðani handar Sálomon fyrimyndina til templið – henda fyrimyndin, sum Móses fekk 480 ár undan, tá ið Guds segði við hann: ”Í øllum lutum skalt tú gera bæði tjaldtemplið og øll reiði tess eftir teirri fyrimynd, sum eg vil sýna tær” (2. Mós. 25,9). Sálomon varð korin til at fullføra verkið.
Sálomon brúkti hini 4 fyrstu árini sum kongur til at leggja ymiskt aftrat fyrireikingunum, sum pápi hansara hevði gjørt til templið. Eisini brúkti hann hesa tíðina til at útvega hundrað túsund talentir av gulli og eina millión talentir av silvuri og so nógv av kopari og jarni, at tað ikki kundi vigast, eisini bjálkar og steinar fekk hann til vegar (1. Krýn 22,14). Nú var klárt at fara í gongd og tók tað honum 7 ár at byggja templið liðugt út í odd og egg. Men syrgiligt nokk kom Sálomonstemplið ikki at standa longri enn 430 ár.
Í 587 f. Kr. oyðilegði Nebukadnesar kongur templið í Jerúsalem og førdi Ísraels fólk í útlegd í Babylon inntil uml. 530 f. Kr. Síðani varð eitt annað tempul bygt uppaftur av Zerubbabel, men hetta templið var als ikki líka flott sum Sálomonstemplið. Templið hjá Zerubbabel fekk ein enda, tá ið Herodianska templið varð bygt í tess stað í árunum 30-64 e. Kr. Tað kom tó ikki til at standa so leingi. Í ár 70 varð Herodianska templið brent niður, tá ið Titus hersetti Jerúsalem.
Innrætting og tilfar[rætta | rætta wikitekst]
Støddina av templinum kann man lesa um í 1. Kong. 6,2-3: ”Templið, sum Sálomon kongur bygdi Harranum, var seksti alnir langt, tjúgu alnir breitt og tríati alnir høgt. Og forsalurin fyri framman templið var tjúgu alnir langur á borði við breiddina á templinum og tíggju alnir breiður fram úr templinum”.
Sambært granskarum er longdin og breiddin á Sálomonstemplinum akkurát dupult so stór sum longdini og breiddini av Tjaldtemplinum. Hetta komst av at Ísrael var vaksið munandi síðani Tjaldtemplið var tikið í brúk 480 ár undan, men bæði templini tæntu hinum sama formálinum, nevniliga sum ein bústaður hjá Harranum og eitt stað til gudstænastu og offurtænastu fyri fólkið.
Sálomonstemplið hevði 3 rúm: Forhøll, hitt heilagsta og hitt allar heilagsta og sikkurt eisini ein forgarð. Tilfarið, sum varð brúkt til templið er eisini nágreiniliga dokumenterað í 1. Kong. 6. Og vil eg her koma við nøkrum dømum hesum viðvíkjandi.
- Tempulvegginir innan vóru av sedrisviði (v15).
- Gólvið varð lagt við syprisborðum (v15).
- Alt templið var lagt við gulli (v22).
- Innhúsið/hitt allar heilagasta legði Sálomon við dýrum gulli. Sáttmálaørkina, sum stóð her, gjørdi Sálomon tó einki við. Hon varð verðandi tann sama, sum hon hevði verið, síðani Móses gjørdi hana undir Guds leiðslu.
- Sálomon gjørdi eisini 2 kerúbar í innhúsinum. Hesir vóru 10 alnir høgir og úr oljuviði. Hesir kerúbarnar læt Sálomon gera, tí at innhúsið í hesum nýggja templinum var nógv størri enn tað, sum var í Tjaldtemplinum, og tí hevur tað virkað sum um, at ørkin er forsvunnin í hinum stóra rúminum. Tí læt hann hesar stóru kerúbarnar gera aftrat, fyri at undirstrika nærveruna av sáttmálaørkini.
Hin himmalski halgidómurin[rætta | rætta wikitekst]
Sjálvt um templið ikki stendur í dag, so hevur tað tó ein bílætligan týdning í og við tí at Jesus, sambært hini kristnu læruni, bæði er høvðusprestur og offur. Og soleiðis er hann í hinum kristna samanhanginum hin sanna uppfyllingin av formálinum við tempultænastuni. Hetta er eisini tað, sum sipað verður til, tá ið rithøvundurin til Hebrearabrævið sigur, at Jesus gekk inn um forhangið sum ein fyrirennari fyri okkum (Hebr. 6,20). Forhangið var jú tað, sum skrædnaði í templinum, beint áðrenn Jesus andaði út á krossinum. Hetta forhangið var ímillum hitt heilagsta og hitt allar heilagsta. Sáttmálaørkin stóð inni í hinum allar heilagsta og tað var har, ið Guds nærvera var. Hin jødiski høvðuspresturin fór inn í hitt allar heilagsta einaferð um árið á Yom Kippur við offurblóðinum, fyri at gera fólkið sátt við Gud. Annars var atgongd strangliga bannað.
Týdningurin av hesum er altso fyri hin kristna, at Jesus sum høvðusprestur og offurlamb, við síni tænastu og sínum blóði, nú hevur opnað vegin inn um forhangið til Guds nærveru. Hann er so at siga farin inn í hitt størra og fullkomnari templið – tað templið, sum bæði Tjaldtemplið og Sálomonstemplið vóru avmyndir av, nevniliga Himmalin.
Templið er fyrst og fremst ein andligur bygningur. Tað er eitt stað til Guds nærveru og gudstænastu. Og tá ið man hyggur at bygninginum við kristologiskum brillum, sær man, at templið er og altíð hevur verið ein avmynd av hinum himmalska halgidóminum, har Jesus sjálvur er ævigur prestur og ævigt galdandi offur. Hini tímiligu templini peika altso á hin sanna og æviga halgidómin, nevniliga Himmalin. ”Tí at Kristus gekk ikki inn í halgidóm, gjørdan við hondum, avmynd av hinum sanna halgidómi, men inn í sjálvan himmalin, til tess nú at koma fram fyri ásjón Guðs fyri okkara skuld” (Hebr. 9,24).


text:
2/22/15
D'Angelo and the Vanguard
D'Angelo er ein ótrúliga karismatiskur og væl syngjandi frontfigurur, og í The Vanguard hevur hann ein ómetaliga tight backing bólk. Samspælið millum frontmann og bólk var intuitivt og sannførandi og peikaði aftur á slóð. Talan gjørdist sostatt um eina upplyftandi konsertuppliving, ið var sum tikin úr tí jørðildi hagani eitt nú James Brown, Sly & The Family Stone, Marvin Gaye, George Clinton og Parliament/Funkadelic og Prince spruttu úr á sinni. Hóast hann er eksponentur fyri neo soul bylgjuna úr USA, hevur D'Angelo eisini megnað at kobla seg til hesa søguligu fláina í svørtum amerikonskum tónleiki, har samfelagskritiskir tekstir og funky tónleikur ganga hond í hond.
Aftaná heili 15 ára útgávusteðg gjørdi D'Angelo comeback í desembur í fjør við avbera góðu plátuni Black Messiah. Ein sera hugtakandi útgáva, ið somuleiðis leiðir tankarnar aftur á útgávur úr svørtum amerikonskum tónleiki. Black Messiah er skorin eftir líknandi leisti sum eitt nú What's Goin' On? hjá Marvin Gaye, There's A Riot Goin' On hjá Sly & The Family Stone, On The Corner hjá Miles Davis og Sign o' the times hjá Prince. Afturat hesum hevur plátan eisini eitt sjálvstøðugt nútímans úttrykk.
Eg skal viðganga, at fyri nøkrum árum síðani var D'Angelo ikki av tónlistarligum týdningi í míni bók. Eg kendi hann bert sum r'n'b croonaran, ið stóð í berum yvirkroppi í videolagnum til 'Untitled (How Does It Feel?)'. Videolagið var mangan spælt á MTV á sinni, men synd at siga at tað var tónleikur, ið eg tímdi at lurta eftir tá. Tað var onkursvegna ov "smooth" til mín smak tá. Black Messiah er eisini skitnari og meira retro tilsipandi enn undanfarnu D'Angelo útgávurnar Voodoo (2000) og Brown Sugar (1995). 'Untitled (how does it feel?)' videolagið førdi við sær, at D'Angelo gjørdist kendur víða hvar sum sex ikon, og áhoyrarar byrjaðu at rópa kynsliga motiveraði speiðorð á konsertum. Hetta kom honum dátt við, og var ein av orsøkunum til, at hann helt seg frá tónleikinum í fleiri ár.
Tað hevur leingi verið graml um, at D'Angelo hevði nýggja plátu í umbúna, og so kom hon brádliga nakrar vikur fyri jól. Sagt verður, at plátan skuldi koma nú í vár, men hon var útgivin í skundi í samband við, at rok og mótmælisgongur hava verið í USA seinastu tíðina. Søgur hava verið frammi um svartar amerikanskar borgarar, ið eru skotnir av løgreglumonnum uttan tí sum líkist haldbarari próvgrund, og í fleiri førum sleppa løgreglufólkini undan sakarmáli. Hetta hevur elvt til øsing, og D'Angelo hevur við nýggju plátuni ynskt at givið sítt listarliga íkast til støðuna.
Í Evropa hava vit fyri tíðina øgiligan skund at demonisera "hini" sum eina hóttan móti "okkum". Handan hav hava svartir amerikanarar hinvegin tann ræðandi gerandisliga trupulleika, at kunna risikera at verða skotnir av sínum egnu, t.e. løgreglufólkum, ið annars skulu eitast at verja teir. Tað setur nøkur ting í perspektiv. Sangurin 'The Charade' setur væl orð á hesi viðurskifti. "Charade" merkir "látileikur" ella "innantómur siður". Niðurlagið er soljóðandi:
All we wanted was a chance to talk
instead we got outlined in chalk
Feet have bled a million miles we've walked
revealing at the end of the day, the charade
Henda live framførslan á Saturday Night Live er tónlistarliga, tekstliga og súmbolskt greið í sínum máli:
Lagið 'Really Love' var eisini framført á SNL:
D'Angelo er verdur at tjekka út, tað verið seg live ella á plátu. Black Messiah er tøk í fullari longd, eitt nú á Spotify.
Labels: á føroyskum, D'Angelo, Funk, Live, Paris, Prince, Soul, tónleikur/music
Subscribe to: Post Comments (Atom)


text:
Liðkappingarnar í amboðsfimleiki vera í vikuskiftinum, 17.& 18. november 2012 í FIMI
Bólkarnir í kappast skula eru: pinkur B, pinkur, gentur, kvinnuunglingar og kvinnur. Piltar B, piltar, smádreingir, dreingir,mansunglingar og menn.
Kappast verður í øllum amboðunum. 4 amboð á kvinnusíðuni og 6 á mannfólkasíðuni.
Skráin fyri liðkappingarnar eru hesar:
Leygardagin 17. november:
Kl. 13.50 - 14.50 Felags upphiting fyri eldru bólkarnar. Kvinnuunglingar, kvinnur, dreingir, mansunglingar og menn.
Kl. 15.00 Liðkappingar fyri eldru bólkarnar.
Sunnudagin 18. november:
Kl. 11.50 - 12.50 Felags upphiting fyri fimleikarar til B-kapping. Pinkur B og piltar B.
Kl 13.00 Liðkapping fyri B-lið
Kl. 15.50 - 16.50 Felags upphiting fyri yngru bólkarnar. Pinkur, gentur, piltar og smádreingir.
Kl.17.00 Liðkappingar fyri yngru bólkarnar.
-
Fakta um liðkapping: Føroya Meistaraskap fyri lið (FM). Bert eitt lið fráhvørjum felagi kann melda til í yngru bólkunum, pinkur, piltar, smágentur og smádreingir.Tó er tað so, at um bert eitt lið meldar til í einum bólki, so kann felagiðmelda 2 lið til. Fleiri lið kunnu melda til í eldru bólkunum. Tað kunnu max.vera 5 íðkarar á hvørjum liðið, 4 íðkarar í hvørjum amboði og telja 3 tey bestuvið í úrslitinum.


text:
G!Festivalurin hevur nú avdúkað 20 av teimum 40 nøvnunum, ið luttaka á ársins festivali, hesi fevna víða í stíli, onkur er kendur og onkur er minni kendur, men sambært Jón Tyril fyriskipara, hava allir bólkarnir okkurt at bjóða.
G!Festivalurin verður um ein mánað á Gøtusandi. Í vikuni var eitt av stóru høvuðsnøvnunum, Natasha Bedingfield kunngjørt, og listin av nøvnum er sostatt komin upp á tjúgu bólkar og einstaklingar. Av hesum eru seks føroysk, meðan hini fjúrtan umboða átta ymisk lond.
Við at kunngera Natasju Bedingfield, sum høvuðsnavn hevur G!Festivalurin tikið stigið móti popptindunum. Bedingfield er uttan iva størsta aktuella poppnavnið, ið hevur vitjað í Føroyum, síðan Brian McFadden var á Summarfestivalinum fyri nøkrum árum síðan. Bedingfield er nýggjasta navnið á eini skrá, ið annars er dominerað av nøvnum, ið ikki hoyra til gerandiskostin í Føroyum. Vit hittu Jón Tyril fyriskipara og prátaðu um tónlistarliga profilin hjá G!Festivalinum, sum í ár gerst fimm ár.
Hava okkurt at bjóða
Eftir at hava kunngjørt Nephew sum fyrsta navnið á skránni longu í desember, varð ein long røð av nøvnum kunngjørd, ið øll høvdu tað til felags, at teirra tónleikur neyvan nakrantíð hevði verið spældur í føroyskum útvarpi áður. Vit spurdu Jón, um hetta er eitt tilvitað val.
– Nei, vit velja ikki nøvn, tí tey ikki eru kend í Føroyum. Vit velja nøvn, ið hava okkurt at bjóða. Hetta er ikki ein tilvitað roynd at velja nøvn, sum ongantíð hava verið í Útvarpinum. Vit hava lagt okkum eftir góðum og spennandi semi-kendum nøvnum, sum eru kend innan upcoming umhvørvið. Innan hetta slagið av tónleiki hendur lítil útskifting í føroyska útvarpinum, so tí verður tað soleiðis av sær sjálvum, sigur Jón.
Øll hava eina søgu
Men hvussu finnur G!Festivalurin hesi semi-kendu nøvnini?
– Øll nøvnini hava eina søgu knýtta at sær, onkran havi eg sæð á festivalunum sum Eurosonic ella By:Larm. Guillemots fekk eg t.d. anbefalað av Høgna Lisberg, meðan ein annar gamal Clickhaze orkesturfelagi Jens L. Thomsen bað meg lurta eftir Pravda. Eg fór inn á myspace og fall beint fyri teimum. Ein annar vinmaður, vísti mær Dixie Hummingbirds, og vit royndu longu at fáa teir í fjør, men tá eydnaðist tað ikki. Men í ár riggaði. Bookarin, sum vit fingu Hummingbirds ígjøgnum, vísti okkum so á Young Dubliners, ið vit eisini bókaðu. Ofta eru tað útlendskir samstarvsfelagar, sum skjóta okkurt upp. Sumt hoyri eg á konsertum, annað hoyri eg á myspace. Sørugarnar eru nógvar og ymiskar.
Sama filosofi
– Okkara filosofi er ikki broytt í ár í mun til undarfarin ár. Vit vilja gjarna bjóða nøvn, sum eru gjøgnumførd, t.d.ordiligt polka og ordiligt gjøgnumført punk. Í ár sær tað kanska eitt sindur ógvisligt út, men í fjør søgdu fólk eisini tað sama, áðrenn nøvn sum Outlandish og Infernal komu á skránna. Men tey blivu eisini tikin við somu filosofi, hetta er ordiligur góður poppur, ikki tunn suppa. Vit vilja gjarna bjóða nógv ymisk ting, greiður Jón frá.
Ætlanin er, at hava nakað tað sama talið av bólkum í ár, sum í fjør. Sostatt vera umleið 40 bólkar á G!Festivalinum, og tað skilst, at umleið helvtin av teimum koma úr útlandinum.


text:
Sp/f Høj Flutningur koyra rekkjukoyring runt á Strondum fyri at hátíðarhalda 10 ár føðingardag.
Á middegi í dag, leygardagin 10 mars, hoyrdist bila-floyt runt Stranda bygd. Floytini komu frá bilum hjá Høj Flutningi, sum koyrdu rekkjukoyring runt bygdina.
Orsøkin til hesa forvitnisligu rekkjukoyring er, at 7. mars 2018 hevði Sp/f Høj flutningur 10 ára føðingardag. Hetta vildu starvsfólkini hjá Sp/f Høj flutningi fegnir hátíðarhalda, og tí var nógv gjørt burturúr degnum.
Aftaná rekkjukoyringina blivu bilarnir parkeraðir niðri í Heygstøð, og starvsfólkið fór niðan í Pensionistahúsið at hátíðarhalda dagin víðari.
Nakrar myndir frá degnum kunnu síggjast í myndasavninum.
Sjóvar kommuna ynskir Sp/f Høj Flutningi hjartaliga til lukku við 10 ára degnum.


text:
”Eg eiti Sam. Tá ið tú lesur hesa bókina, eri eg allarhelst deyður.” Soleiðis stendur at lesa á fyrstu blaðsíðu í hesi sera hjartanemandi og samstundis lívsjáttandi søguni um 11 ára gamla Sam, sum hevur blóðkrabbamein.
Hetta er ein serlig bók, sum er bygd upp av søgum, listum, upplýsingum og myndum, ið Sam savnar saman seinastu tríggjar mánaðirnar, áðrenn hann doyr.
Hugskotið til bókina fekk Sally, tá ið ein pápi vinkonu hennara fekk krabbamein og um somu tíð ein smádrongur í familju hennara.
Nógvar bøkur eru um sorg, men fáar um tað at doyggja. Í bókini vildi hon lýsa, hvussu lívshóttandi sjúka ávirkar alla familjuna og øll rundan um, og hvørjar tankar, tey gera sær. Sally gjørdi stórt kanningararbeiði, áðrenn hon fór undir at skriva, eitt nú las hon nógv, sum børn hava skrivað á internetinum um tað at doyggja.
Hetta er fyrsta bókin eftir Sally Nicolls. Hon kom út í januar í ár á fleiri málum, og longu ein mánað seinni var hon kosin at vera besta barnabókin í Onglandi.
Bókadeild Føroya Lærarafelags var fyrsta forlagið í Norðurlondum, ið keypti rættindi til bókina.
Aftur


text:
Eik góðar 25 mió. kr. í avlopi eftir skatt28-08-2012
Hálvársroknskapurin hjá Eik Banka vísir eitt avlop upp á 25,2 mió. kr. eftir skatt. Fyri skatt er úrslitið 31,1 mió. kr. Fíggjarstøðan javnvigar við 8,1 mia. kr. og eginpeningur bankans er 1,3 mia. kr.
Eru børnini skúlaklár?17-08-2012
Á Bassa- og Tannáringasíðunum hjá Eik kanst tú heinta og printa tímatalvu til børnini
Væleydnaður Boccialandsdystur16-08-2012
Luttakarar og leiðarar eru ótrúliga væl nøgd við Boccialandsdystin móti Stóra Bretlandi. Úrslitið varð 2 gullmerki í part
Myndafrásøgn: Pisudagar 201206-08-2012
Omanfyri 100 ung møttu til Pisudagarnir, sum í ár vóru í Klaksvík, Havn og Suðuroy
Seinasta freist at flyta lønir24-07-2012
Seinasta freist at flyta lønir fyri ólavsøku er hósdagin 26. juli kl. 15.30, um peningurin skal vera á kontu fríggjadagin 27. juli


text:
Maersk Line
Maersk Line er eitt danskt bingjureiðarí við høvuðssæti í Keypmannahavn. Danska samtakið (konsortium) A.P. Møller - Mærsk eigur 100 % av partapeninginum, og felagið er heimsins størsta innan flutgning av ISO-bingjum. Reiðaríið ræður yvir meir enn 600 skipum við einum samlaðum kapasiteti, sum er 1 900 000 TEU (Twenty-foot Equivalent Units). Í juli 2011 átti Maersk Line 198 skip. Nógvir føroyingar hava siglt og sigla enn við Mærsk skipunum hjá A. P. Møller.
Innihaldsyvirlit
Søga[rætta | rætta wikitekst]
1920 – 1970[rætta | rætta wikitekst]
Í 1920'unum fór Arnold Peter Møller at kanna møguleikarnar fyri at stovna regluliga rutu við farmaskipum, tí hann metti ikki, at sokallaði trampfarturin, har man sigldi við farmi sum best bar til, hevði nakra framtíð fyri sær. Fyrsta avtalan varð gjørd við Ford Motor Company, og tann 12. juli 1928 fór M/S Leise Maersk úr Baltimore á sína fyrstu ferð frá amerikansku eysturstrondini via Panamakanalina til Fjareystur og aftur. Lastin var samansett av billutum frá Ford og øðrum stykkjagóðsi.
Tá Seinni heimsbardagi var av, var flotin av virkisførum skipum betýðuligt minkaður, tí reiðaríið hevði mist nógv skip av krígsávum, og onnur skip vóru niðurslitin, tí stríðandi partarnir høvdu brúkt tey til krígsendamál. A.P. Møller umskipaði Maersk Line, tí hann vildi skjótt í gongd aftur við siglingina fyri ikki at missa marknaðarpartar til kappinganeytarnar. Skipið Chastine Mærsk tók uppaftur mánaðarligu ruturnar hjá reiðarínum á tí sokallaðu "Panama-linjuni" eftir kríggið, tá hon tann 16. marts 1946 stevndi út frá New York við kós móti Manila og Shanghai.
Fyrst í 1950'unum víðkaði felagið virksemið sítt við rutum til Japan, Tailand, India, Indonesia og Hongkong, eins og fleiri skip vórðu sett í rutur, sum gingu "jørðina runt". Í 1958 komu vesturafrikanskar havnir við á rutukortið við sambandi til havnir í Japan og á amerikansku eysturstrondini. Í 1968 fór Maersk undir eitt samstarv við japanska reiðaríið Kawasaki Line um rutu millum Antwerpen í Belgia og havnir í Fjareystri eina ferð um vikuna.
1970 – 2011[rætta | rætta wikitekst]
Bingjuflutningur byrjar[rætta | rætta wikitekst]
Tann fyrsta bingjan (konteynarin) varð flutt sjóvegis í 1956, tá amerikanska felagið Sea-Land Service flutti fleiri bingjur frá Port Newark í New Jersey til Houston við skipinum Ideal X. 10 ár seinni gjøgnumførdi Sea-Land tann fyrsta altjóða sjóflutningin við bingjum nakrantíð.
Í 1973 fór Maersk Line málrættað at leggja dent á bingjuflutning, tá ein deild, nevnd Maersk Container Line, varð stovnað. Henda deild skuldi byggja upp eina skipan, ið skuldi røkja nýggja virkisøkið hjá reiðarínum og fyrireika komuna av 9 bíløgdum bingjuskipum, ið skuldu latast í 1975 og 1976. Sama ár fekk reiðaríið eyðkendu sjeytentu stjørnuna hjá Mærsk sum búmerki (logo), og hetta hevur verið búmerkið síðan. Hetta var tá størsta einstaka íløgan, ið A.P. Møller hevði gjørt, og var hon yvir 2 milliardir danskar krónur fyri skip, bingjur, útbygging av flutningsterminalum og marknaðarføring. Tá høvdu størstu kappingarneytarnir longu flutt bingjur sjóvegis í fleiri ár.
Adrian Mærsk bleiv fysta bingjuskipið í flotanum hjá Maersk Line. Tað hevði ein kapasitet uppá 1 400 TEU og fór jomfrúferð sína tann 5. september 1975 frá Port Newark. Skipið skifti navn fleiri ferðir, og eftir 31 ára drift í ljósabláu mærsklitunum bleiv tað í 2006 selt undir navninum Maersk Alaska.
Havnarterminalar[rætta | rætta wikitekst]
Bingjuskipini vóru eitt nýtt skipaslag, og hetta kravdi umfatandi broytingar av atløguviðurskiftunum í havnunum fyri at kunna innskipa og avskipa bingjurnar, ið skjótt gjørdust vælumtóktar í sjóvegis vøruflutningi. Í fyrstuni leigaði Maersk Line ein part av einum verandi kaiøki, har felagið oftast hevði einarætt til økið, har tað sjálvt bygdi sín egna havnarterminal við serligum bingjukranum, innandura og uttandura økjum til goymslu og haraftrat skrivstovuhølum.
Virksemið hjá reiðarínum í havnadrift bleiv leypandi víðkað og kom við tíðini til at umfata bæði fullan og partvísan ognarskap í havnarterminalum. Í 2001 bleiv alt havnavirksemið hjá A.P. Møller – Mærsk savnað í sjálvstøðuga felagið APM Terminals. Í 2011 hevði felagið virksemi í 61 havnum ella terminalum í 33 londum, og 24 000 starvsfólk í 63 londum.
Uppkeyp[rætta | rætta wikitekst]
Maersk Line hevur gjørnum árini uppkeypt fleiri kappingarneytar við sokallaðum 'stórkeypum'.
- Østasiatiske Kompagni (ØK)
Í 1993 tók Maersk yvir alt reiðaravirksemið í danska Østasiatiske Kompagni (ØK). Í samband við yvirtøkuna av skipunum, rutunum, bingjunum og nógvu starvsfólkunum hjá ØK segði Mærsk Mc-Kinney Møller: "Jeg er trist og ked af, at ØK må opgive sine historiske søfartsaktiviteter, men jeg håber vores beslutning er positiv i national forstand." Hetta fór fram, meðan ØK var í stórum fíggjarligum trupulleikum, og ognarskapurin kundi farið á útlendskar hendur.
- Sea-Land Service
Í juli 1999 kunngjørdi amerikanska felagið CSX Corporation ætlan sína at selja útlendska virksemið hjá reiðarínum Sea-Lands og tilhoyrandi skip og hartil nýtslurættin til navnið "Sea-Land" til Maersk Line. Sølan bleiv gjøgnumførd í desember 1999, og reiðaríið skifti hareftir navn til "Maersk Sealand". Hetta navnið bleiv í 2006 havnað og skift aftur til núverandi navn.


text:
Hallur av Rana
20.10.2014 - 20:10
Tíðindi > Lóg & Landaskil > Eldsbruni
Tað gekk skjótt hjá sløkkiliðnum at basa eldin í Leirvík í dag. Einans eitt korter gekk frá tí, at eldurin var fráboðaður, til hann var sløktur.
Orsøkin til eldin er ikki staðfestur, men ein gassfløska, ið var stødd í bilinum, sprongdist. Sløkkiliðið upplýsir tó, at trýstið av sprongingini fór upp gjøgnum takið á bilinum og hevði sprongingin tískil avmarkaðan skaða á umhvørvið.
Ongin stórvegis skaði stóðst av eldinum. Men sum skilst hevur talan verði um øgiligan hita tí eini løtuna og nøkur hús tætt við fingið onkran smávegis materiellan skaða. Klædningurin á einum nærliggjandi húsum hevði hug til at smelta eina løtu, meðan ytru rútarnir á einum øðrum húsi sprekkaðist upplýsir sløkkiliði í Eystur Kommunu.


text:
Magnus Rasmussen spyr Eyðgunn Samuelsen um tilboð til røktarsjúklingar/ rørslutarnað undir 67 ár
Sosial- og almannapolitikkur -
Magnus Rasmussen, løgtingsmaður fyri Sambandsflokkin, hevur í dag sett Eyðgunn Samuelsen, landsstýriskvinnu í almannamálum, ein skrivligan fyrispurning um tilboð til røktarsjúklingar/ rørslutarnað undir 67 ár. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Hvørji tilboð eru til røktarsjúklingar/rørslutarnað undir 67 ár, sum eru liðugt viðgjørd á sjúkrahúsi?
2. Hvar í landinum eru hesi tilboð staðsett?
3. Eru ætlanir at økja um og menna tilboðini?
4. Verður samstarvað við eldrasamstørvini, har hesi kunnu veita neyðugu tilboðini?
Í viðmerkingunum til munnliga fyrispurningin sigur Magnus Rasmussen, løgtingsmaður, at hesin fyrispurningur snýr seg um røktarsjúklingar/rørslutarnað og sum eru undir 67 ár. Hesir borgarar eiga sjálvandi at fáa góð og mennandi tilboð frá landsmyndugleikanum.
Ein broyting hendi á økinum, tá eldraøkið varð lagt til kommunurnar og 67 ára aldursmarkið kom at verða avgerandi, hvørt tað er ein kommunal uppgáva ella ein landsuppgáva. Áðrenn var alt ein landsuppgáva.
At enda sigur Magnus Rasmussen, løgtingsmaður, í sínum viðmerkingum, at tað, sum m.a. er hent, tað er, at vit hava fingið tvær paralellar skipanir - eina kommunala- og eina landsskipan - og tað, sum ger av hvørja skipan tú hoyrir til, er 67 ára aldursmarkið. Tær kommunalu skipaninar eru kring landið og tí í nærumhvørvinum hjá teimum, sum hava tilboð fyri neyðini og teirra avvarðandi.
Áhugavert verður tí at hoyra frá landsstýriskvinnuni, um samstarvað verður við eldrasamstørvini kring landið um hesar brúkarar, sum eru undir 67 ár og hava tilboð fyri neyðini.
RN


text:
Systrarnar Steffi og Nelli verða sendar úr Wien í Eysturríki, tá ið nasistarnir av álvara fara at leggjast á jødarnar í býnum. Tær verða skildar frá mammu og pápa sínum, og Steffi, sum er 12 ár, lovar at ansa eftir lítlusystrini.
Umborð á skipinum uggar Steffi Nelli og sigur henni frá summarbýnum við sandstrondum og pálmatrøum, har tær bara skulu ferðast. Í staðin enda tær á einari oyggj í skergarðinum við Gøteborg, og har er onki, sum tær høvdu ímyndað sær tað. Her er bara hav og grót, neyst og útróðrarbátar. Her luktar av fiski, og ongin dugir teirrra mál.
Her skulu tær búgva, við heimsins enda.
Á einari oyggj í havinum.
Aftur


text:
Styrkin er í dygdini
Løvubetong framleiðir og veitir fyrstafloks betong um alt landið. Eyðkendu hvítu blandibilarnir eru fremsta vørumerkið hjá felagnum uppá dygd, tænastu og góðskutrygging. Starvsfólk okkara hava áralangar royndir har bygt verður, frá tí størsta byggiplássinum til tað minsta.
Taka dygdina í álvara
Løvubetong ger nógv fyri at tryggja sær, at vøra okkara altíð er fyrstafloks. Teldustýrda blandistøðin við tvangsblandara er sera væl útgjørd og hevur harafturat størstu framleiðsluorkuna í landinum. Vit nýta bara tað bestu rávøruna og bara útbúgvið fólk stendur við ábyrgdini av at blanda.
Góðskuprógv
Løvubetong leggur stóran dent á regluliga góðskustýring. Tað hevur við sær, at vit kunnu skjalprógva góðskuna á framleiðsluni fleiri ár aftur í tíðina. Tá tú keypir frá Løvubetong veit tú hvat tú keypir, men tú veit eisini hvat tú keypti.
Sí dátafílu fyri 28 metur pumpu: MK 28
Sí dátafílu fyri 32 metur pumpu: MK 32


text:
Fitt av fólki var komið saman til hátíðarhaldið mikudagin 30. mai kl. 17.00 í sambandi við at Runavíkar kommuna fekk handað nýggju bryggjuna undir Høgabóli. Nes Sóknar Hornorkestur setti dám á løtuna, borgarstjórin, Tórbjørn Jacobsen og Jákup Martin Kjeld frá Rókini hildu røður. Selinda í Heiðunum, limur í havnarnevndini, klipti snórin. Trýst her fyri at lesa røðuna hjá borgarstjóranum.
Rókin & Munck Civil Engineering á Glyvrum hava gjørt arbeiðið, sum hevur gingið skjótari enn væntað. Samlaða longdin á atløgusíðuni er nú áleið 580 metrar. Dýpið er 12 metrar framvið eini bryggjulongd á aleið 320 metrar. Framvið gomlu bryggjuni gongur dýpið frá 12 metrum niður á 6 metrar. Samlaða bryggjulongdin í allari kommununi er nú komin upp á áleið 2 kilometrar.


text:
Veitari av heildartænastu
09 / 2018
Skúlafonin er nú her. Skúlafonin er ein snildfon sum er serliga ætlað næmingar í fólkaskúlanum og miðnámi. Les meira um hana her Les meira...
03 / 2017
Ctrl Sp/F hevur ment nýggja heimasíðu fyri Fróðskaparsetur Føroya. www.setur.fo Les meira...
09 / 2013
VP.fo er ein sera nógv vitjaður tíðindamiðil í Føroyum. Nú hevur VP so fingið eina app frá Ctrl Sp/f. Við hesari app er tað lættari at lesa tíðindi á fartelefonini. Eisini ber til at senda leinkju... Les meira...
07 / 2013
Miðlahúsið hevur fingið in.fo tíðindaportalin frá Ctrl Sp/f. Hendan síðan er ment við Typo3 og er serliga ment til at klára nógvan trafikk. Serligur cache servari ger síðuni sera skjóta. Les meira...
05 / 2013
Vága Floghavn hevur fingið eina app til iPhone og Android telefonir. Til ber at síggja komir og fráferðir, umframt aðrar hentar upplýsingar. Les meira...
02 / 2012
Tórsportal hevur fingið eina nýggja heimasíðu frá Ctrl. Hendan heimasíðan er bygd á Typo3 CMS skipan sum er ein sera framkomin skipan og vælegna til størri heimasíðuloysnir. Les meira...
09 / 2011
Bil.fo, har fólk seta brúkta bilin hjá sær til sølu, hevur fingið eina iPhone app har til ber at leita eftir bilinum osfr. Les meira...